Mencari Kemenangan Dengan Acuan ALLAH

ALLAH selamatkan penduduk Mekah yang jahiliah itu. Mereka bukan sahaja mengotorkan Masjidil Haram dengan lebih 300 patung, malah bertawaf secara bertelanjang. Tetapi ALLAH selamatkan mereka dari serangan Abrahah”, saya cuba mengimbas situasi Mekah di ambang kelahiran Rasulullah SAW.
“Jika penduduk Mekah yang jahiliah itu, ALLAH selamatkan mereka dari kebinasaan, mengapa ALLAH tidak selamatkan kita? Mengapa kita terus kalah dan kalah? Bukankah kita yang menyembah ALLAH? Bukankah kita yang berjuang dengan nama ALLAH? Kenapa ALLAH tidak tolong kita?”, soalan yang mengganggu fikiran saya ini semakin kritikal.

Malah jika direnung kepada keadaan semasa, yang jahat dan jahiliah itu terus menang dan menang, namun Islam dan kebenaran terus lemah tertindas, bagai tidak terbantu.

Di manakah silapnya?

Fikiran meraba, tangan meraba… lembaran kalam ALLAH diselak satu persatu dan kita sampai kepada janji ALLAH ini:

“Dan ALLAH tidak sekali-kali akan menyeksa mereka, sedang engkau (Wahai Muhammad) ada di antara mereka; dan ALLAH tidak akan menyeksa mereka sedang mereka beristighfar (meminta ampun)”
 (Al-Anfaal : 33)

Itu janji DIA.

Bahawa tiada kaum yang terbiar menderita, jika di kalangan mereka itu ada Muhammad SAW.

Biar pun penduduk Mekah itu jahiliah, tetapi dek kerana dari mereka itulah lahirnya Muhammad SAW, maka keberadaan Muhammad itu menjadi sebab untuk ALLAH selamatkan mereka, sebagaimana ALLAH menyelamatkan umat Badar, Uhud malah yang kritikal seperti Khandaq.

Hari ini baginda SAW secara fizikalnya tidak ada dan tidak akan ada… kerana jasadnya sudah pulang ke asal. Tetapi bagaimana dengan cara kita beragama?
Samakah Islam kita dengan Islam Rasulullah SAW?
Serupakah cara kita mencari kejayaan dan kemenangan, jika dibandingkan dengan cara Rasulullah SAW? Atau dalam bahasa yang lebih mudah, ada atau tidak Rasulullah SAW itu dalam kehidupan seharian kita? Hidup minum dan makan, serta hidup di medan perjuangan?

Mungkin Rasulullah SAW tiada… biar pun di sisi mereka yang bernama Muhammad dan berjuang kerana cinta kepada Muhammad… lantaran tidak mengikut acuan yang digunakan oleh Baginda SAW.:

“Acuan ALLAH… Apakah ada yang lebih baik dari acuan ALLAH
, sedang kita ini kepada-NYA, adalah
hamba
"
 (Al-Baqarah : 138)

JALAN KELUAR

Di belakang mereka maut, di depan juga maut.

Musa dan Bani Israel yang beriman itu dikepung maut. Di belakang mereka adalah Firaun dan bala tenteranya, manakala di hadapan mereka adalah laut yang luas terbentang. Jika dihitung pada upaya helah akal manusia, tiada lagi jalan keluar.

“Bawa-bawalah mengucap!”

Tetapi putus asa dari rahmat ALLAH itu bukan sifat golongan yang layak dibantu. Kerana segala kesempitan dunia itu, tidak terbanding oleh kuasa ALLAH untuk menghulur keselamatan.

“Barangsiapa yang bertaqwa kepada ALLAH nescaya akan dijadikan untuknya jalan keluar (dari belenggu masalah) dan dikurniakan rezeki dari sumber yang tidak disangka-sangka”
(Al-Thalaq: 2-3)

Laut itu terbelah, membentangkan jalan keselamatan dan pertolongan yang tidak disangka-sangka buat Musa dan Bani Israel. Mereka yang kerdil itu terselamat dan meneruskan perjalanan, Firaun yang gagah, lama berkuasa lagi mencengkam rakyatnya itu tenggelam, binasa… kerana
mereka terlalu kerdil di sisi ALLAH yang Maha Gagah lagi Perkasa
.

Syaratnya adalah TAQWA.

SYARAT TAQWA

Taqwa itu bukan slogan. Ia bukan modal khatib melenakan jemaah Jumaat.

Taqwa adalah kayu ukur ALLAH terhadap kualiti insan. Sebaik-baik kamu adalah yang paling tinggi nilai taqwanya.

“Apa itu taqwa?,” tanya Umar al-Khattab kepada Ubai bin Ka’ab Radhiyallahu ‘anhuma.

“Pernah kamu susuri jalan yang penuh duri?,” balas Ubai dengan suatu pertanyaan yang menduga.

“Pernah saja,” jawab Umar.

“Apa yang kamu lakukan?,” pintas Ubai.

“Aku angkat sedikit pakaianku, dan melangkah dengan hati-hati,” jawab Umar lagi.

“Itulah TAQWA!,” simpul Ubai bin Ka’ab terhadap soalan Umar al-Khattab tentang TAQWA.

TAQWA itu adalah kualiti manusia yang merentas jalan berliku. Ada manfaat ada mudarat, ada yang boleh ada yang jangan… seorang ahli taqwa itu akan mengambil kira semuanya. Melangkah dengan penuh kesedaran, bijak mengawal pergerakan, dan peduli kepada setiap yang menjadi cabaran di sepanjang perjalanan itu. Itulah taqwa.

Orang bertaqwa bukan orang hidup ikut suka.

Pejuang bertaqwa bukan pejuang yang berjuang ikut suka
.

Mereka mengambil kira segala peraturan ALLAH, perkara yang memenangkan, dan perkara yang membinasakan.

PERATURAN ALLAH

Soalnya peraturan ALLAH itu bagaimana?

“Patuh pada al-Quran dan al-Sunnah”, jawab kita semua.

Sahih… tepat… tetapi mungkin belum jelas, mungkin belum lengkap dan belum praktikal.

Ketetapan ALLAH itu ada di dalam al-Quran dan al-Sunnah, tetapi bukan di situ sahaja adanya ketetapan ALLAH dalam kehidupan ini. Ada petunjuk datang dari nas, ada petunjuk datang dari peraturan alam.

Peraturan nas itu adalah Syariatullah.

Peraturan alam itu adalah Sunnatullah.

BAGINDA SAW, SYARIATULLAH DAN SUNNATULLAH

Ketika Baginda SAW mengajar kita melakukan urusan harian, Baginda SAW sering memberikan demonstrasi perlakuan agama pada mematuhi Syariatullah dan Sunnatullah.

i. Urusan Harian

Lihat sahaja urusan sembelihan. Kita diajar supaya memperelokkan sembelihan, dan Sunnahnya adalah pada Basmallah dan pisau yang tajam. Apakah faedah menggunakan pisau yang tajam?

“Ayam tak sakit!" Jawapan
standard
 kebanyakan kita.

“Syariat diturunkan untuk faedah manusia, bukan ayam,” itu ulasan saya.

Penggunaan pisau yang tajam akan mempercepatkan kerja. Kurang tenaga yang diperlukan namun lebih hasilnya. Lebih efisyen, lebih efektif… atau dalam bahasa hari ini, Baginda SAW mengajar kita soal produktiviti.

Maka keelokan pada sembelihan bukan hanya pada Basmallah, tetapi juga pada pisau yang tajam.

ii. Urusan Perjuangan

“Aku Rasulullah, aku kekasih ALLAH, ALLAH memerintahkan aku berhijrah dan berjuang, pasti ALLAH membantu….!?”

Pernahkan Baginda SAW berfikiran begitu? Pernahkah Baginda SAW beranggapan bahawa perjuangannya atas nama ALLAH, Islam dan kebenaran, pasti perjuangan itu akan menang, lantas baginda lengah dalam strategi dan persiapan?

Tidak sekali-kali.

Untuk Hijrah, Baginda SAW memanfaatkan segala kebijaksanaan, memaksimakan segala strategi hingga boleh menjadi prinsip kepada apa yang kemudiannya dinamakan sebagai SAINS KETENTERAAN.

Begitu banyak lambakan perancangan dan strategi Baginda SAW hingga sahabat bertanya, mana satukah wahyu dan mana satukah pandangan profesional Baginda? Syariatullah pada wahyu menjadi suatu kepatuhan dan ketaatan, manakala Sunnatullah menuntut perbincangan, analisa dan bekerja secara kolektif.

Tiada tinggi rendah antara tuntutan Syariatullah dan Sunnatullah… kerana kedua-duanya merupakan aturan ALLAH untuk kesejahteraan kehidupan manusia. Ayat hukum terbitan nas, dan ayat sains terbitan alam, kedua-duanya dilaksanakan sepenuh hati.

CONSTANTINOPLE DAN UKURAN RABBANI

Sikap demikian terhadap persoalan Syariatullah dan Sunnatullah, bukan hanya tercatat pada era Nubuwwah, malah ia terus menjadi kayu ukur kepada kesempurnaan kerja Ummah pada agenda seterusnya.

“Constantinople itu pasti akan dibebaskan. Sebaik-baik pemimpin adalah pemimpin (penawanan)nya dan sebaik-baik tentera adalah tentera (yang menawan)nya”
 [Hakim, 4.422; Bukhari, Tarikh al-Saghir, 139; I. Hanbal, 4.335]

44H, Muawiyah bin Abi Sufian Radhiyallahu ‘anhu menghantar delegasi pertama umat Islam ke arah menundukkan Constantinople. Ramai sahabat yang menyertainya, termasuk Abu Ayyub al-Ansari dan Ibn Abbas sendiri. Mereka pergi dengan keyakinan yang tinggi terhadap janji Nabi SAW, bahawa Constantinople yang gah, sombong dan bongkak itu akan tunduk kepada Islam, bukan terjajah tetapi untuk dibebaskan dari perhambaan sesama mereka sendiri.

Bagaimanakah kekuatan Constantinople? Bagaimana cuaca di sana? Bagaimana sosio politik penduduknya?

Sahabat Nabi SAW tidak mengetahuinya. Namun kerana yakin dengan janji Baginda SAW bahawa kemenangan adalah untuk Islam… mereka teruskan jua.

Misi tidak berhasil. Bukan gagal, tetapi belum berjaya. Abu Ayyub al-Ansari radhiyyallahu ‘anhu terbunuh syahid. Biar pun mereka itu generasi sahabat yang dididik sendiri oleh Rasulullah SAW, namun Allah belum mengizinkan kemenangan kerana ada pelajaran besar yang perlu ditekuni oleh Ummah.

Usaha diteruskan lagi di zaman Sulaiman bin Abdul Malik, di zaman Harun al-Rashid dan terus dicuba dan dicuba…hingga ke era Sultan Yildirim Beyazit (1389-1403) dan Murat Ke-2 (1421-1451)di era Othmaniyyah… janji Nabi SAW belum tertunai.

Hinggalah muncul era pemerintah Kesultanan Othmaniyyah, Sultan ke-7 bergelar
Sultan Muhammad bin Murad II
 menaiki takhta. Beliau insan biasa yang luar biasa.

Luar biasa pada keghairahannya terhadap misi Constantinople.

Luar biasa pada ketinggian akhlaq dan ilmunya.

Luar biasa pada penguasaan kemahiran memerintah dan peperangan.

Luar biasa pada Syariatullah dan Sunnatullah yang dijunjungnya atas nama TAQWA.

Sultan Muhamamad al-Fatih mengkaji aspek ketenteraan, aspek politik dan sosial Constantinople. Beliau mengetahui serba serbi tentang kekuatan dan kelemahan kota yang bakal ditundukkan itu lantas bertindak selaras dengannya. Malah bukan sahaja beliau yang hebat, tentera-tenteranya juga sama tinggi.

Semasa beliau bersama ribuan tenteranya bergerak menuju Constantinople, mereka telah melintasi ladang anggur. Sultan Muhammad telah berpura-pura jatuh gering.

“Hanya anggur sahaja yang mampu menyembuhkan sakit ini”, katanya.

Tetapi tidak ada seorang pun daripada tenteranya yang mempunyai buah anggur. Ladang anggur yang bukan milik mereka itu tidak disentuh dan tidak pernah menjadi salah satu daripada pilihan penyelesaian kepada masalah yang ada.

“Beta sudah sembuh!”, kata Sultan Muhamamd al-Fatih.

Ternyata tenteranya adalah sebaik-baik tentera. Sultan Muhammad ’sembuh’ dengan ketinggian Syariatullah pada taqwa tenteranya, di samping Sunnatullah yang telah diperlengkapkan.

Setelah tawaran perdamaian di saat akhir ditolak, serangan dilancarkan bertubi-tubi… lebih sebulan pertempuran berlangsung dan akhirnya tibalah saat yang dijanjikan ALLAH dan Rasulnya, Constinople rebah di tangan insan biasa yang luar biasa… Sultan Muhammad bin Murad II… Sultan Muhammad al-Fatih.

Insan biasa yang luar biasa, menempa kejayaan hasil menggabungjalinkan Syariatullah dan Sunnatullah.

Sabda Nabi SAW tentang kemenangan Islam di kota Constantinople bukan berlaku di tangan generasi sahabat. Ia berhasil di tangan sebaik-baik ketua dan sebaik-baik tentera, lebih 800 tahun selepas janji itu dilafazkan Baginda SAW.

Itulah formula kemenangan Islam.

Islam tidak menang hanya kerana nama perjuangan itu adalah perjuangan Islam. Kemenangan adalah untuk kesempurnaan usaha melengkapi syarat kemenangan.

Ayuh pejuang Islam… jika mahu menangkan Islam, jangan berikan alasan tembok Constantinople itu terlalu kukuh untuk runtuh. Jangan beri alasan perjalanannya yang jauh. Jangan beri alasan bahawa helahnya licik bagi belut di liku selut. Kemenangan itu dekat, jika pejuangnya melengkapi syarat TAQWA. Iaitu pada mematuhi Syariatullah dan Sunnatullah.

Integiriti itu penting.

Komitmen kepada hukum syarak semasa turun berkempen itu penting.

Halal haram itu sentiasa penting.

Efisyensi rekod dan pengurusan itu penting.

Penggunaan segala skil komunikasi itu penting.

Teknologi itu penting.

Syariat dan Sains kedua-duanya itu penting.

Itulah formula memenangkan Islam.

MOTIVASI AKHIR

“Kota Constantinople itu akan berada di tangan umat ini,” pesan Baginda SAW kepada sahabat yang keletihan di medan Khandaq.

Constantinople?

Janji itu keterlaluan.

Masakan tidak. Penduduk Madinah hanya segelintir. Mereka itu pula antara hidup dan mati, tatkala dikepung segenap Barisan Nasionalis Arab yang bergabung membentuk tentera Ahzab. Tiba-tiba baginda SAW memberikan janji bahawa kita yang kecil, antara hidup dan mati ini, akan menundukkan Constantinople, kota terbesar di dunia itu.

Apakah ini suatu kemustahilan?

Beginilah cara Nabi SAW memotivasikan sahabat.

Percaya selepas melihat sesuatu tiada nilai iman. Ia hanya suatu ikrar pada sesuatu yang telah ada hasilnya. Percaya seperti ini percaya murahan yang tidak berhajatkan kepada usaha dan pengorbanan.

Namun Baginda SAW mengajar para sahabat supaya percaya sebelum melihat sesuatu, dan bekerja keras untuk melihat apa yang mereka percaya.

Itulah hebatnya motivasi minda mukmin profesional.

Mereka percaya sebelum melihat dan bekerja keras untuk melihat apa yang mereka percaya.

Kita belum pernah melihat Syurga, namun kita mempercayainya. Maka bekerja keraslah untuk melihat apa yang kita percaya.

Kita juga belum pernah melihat kemenangan Islam, bahkan diselubungi kekalahan demi kekalahan. Namun kita percaya bahawa hari esok adalah untuk Islam. Maka bekerja keraslah untuk melihat apa yang kita percaya.

Bahawa kemenangan adalah milik Islam.

Andai cukup syarat-syaratnya.

ABU SAIF @
www.saifulislam.com


Rindu~~~

Salam. Ana rindu pada mereka, terutama pada dia. Abang nama diberi kerana punya Kakak yang lahir pada masa yang sama. Teman tatkala ana bersedih dan rindukan keluarga.  Baru tengahari tadi ana menggendong dirimu. Kini ana hilang kesemuanya; ya, nikmat ALLAH itu bila-bila masa sahaja akan ditarik balik. Ana hanya mampu mendengar cerita tentang rintihan mu ketika kebebasanmu telah diragut. Bekas itu yang masih berisi menambah gundah di hati ana, mungkin akan ada penggantimu yang baru tapi tidak mungkin menyamai dirimu dan adik-beradikmu yang lain. Air mata ini sudah lebat merembes. Ya ALLAH, hambaMU meminta agar mereka dalam lindunganMU sentiasa. Amiin.


Solat Hajat KTC

Majlis Solat Hajat dan Bacaan Yasin
Ahad (12.4.2009)
7.00pm
Dewan Astana, Kolej Tuanku Canselor
Anjuran JURUTEK FKE + BADAR KTC
SEMUA DIJEMPUT HADIR


Solat Hajat Perdana

Salam mahasiswa. Jom datang beramai-ramai mengimarahkan MSI.


Taharruk

Salam mahasiswa. MasyaALLAH, kalau bukan kerana seorang sahabat menyebutnya, tidak mungkin ana mahu mencari dan mempelajari.
Taharruk
 (bergerak) untuk agama dengan mengerahkan kemampuan secara maksimal dalam berdakwah di jalan Allah, serta untuk menegakkan syariat dan meninggikan kalimatNYA di muka bumi, wajib menjadi unsur asasi dalam sendi-sendi keimanan setiap muslim.
Imam al-Ghazali rahimahullah berkata:
"Ketahuilah! Setiap orang yang duduk dalam rumahnya saat ini, bagaimanapun keadaannya, tidak akan pernah lepas dari pelbagai kemungkaran. Bayangkan, berdiam diri dari upaya memberi penerangan, pengajaran dan pengarahan yang ma'ruf kepada manusia, padahal majoriti manusia di kota-kota besar berada dalam kejahilan terhadap syarat-syarat solat menurut syariat, terlebih lagi yang berada di desa-desa dan pelosok-pelosok kampung, baik dari bangsa Arab desa, Kurdi dan Turkistan maupun seluruh manusia.
Sesungguhnya di setiap masjid dan wilayah seharusnya memiliki orang alim yang dapat mengajarkan deen kepada manusia, begitu pula di desa-desa. Dan wajib bagi setiap orang alim setelah selesai menunaikan fardhu 'ainnya dan fardhu kifayahnya untuk keluar ke kota-kota tetangganya, baik yang berkulit hitam, bangsa Arab, Kurdi dan lain-lain, memberikan pengajaran deen dan syariat-syariat yang fardhu bagi mereka".
Sehingga di setiap waktunya, Imam al-Ghazali menghisab diri dengan bertanya: Apakah yang telah aku baktikan untuk agama ALLAH S.W.T? Gelisah di pembaringannya tiada henti, tidak asyik dalam dengkuran tidurnya, tidak nikmat dalam kemilau hidupnya. Berita-berita kaum muslimin membuatnya senang dan sedih. Dia terus berfikir untuk menjalani sampainya kebenaran kepada setiap makhluk, khuatir lalai tidak sempurna. Dia tidak hanya berfikir untuk tetangganya saja, kawannya atau karib kerabatnya saja. Dia berfikir untuk seluruh penduduk belahan bumi manapun, bagaimana memasukkan mereka ke dalam Islam.
Ya, memang sudah waktunya mengungkapkan seluruh kondisi kaum muslimin dan membela Islam semaksimal mungkin dengan ungkapan tegas, kalimat yang jelas dan amal yang lugas. Kita tidak perlu takut kepada siapapun kecuali ALLAH S.W.T. Semua terjadi menurut batas yang diizinkan ALLAH S.W.T kepada kita, bahkan DIA mewajibkan kita untuk mengatakannya dengan hidayah KitabNYA dan Sunnah RasulNYA S.A.W.
Negeri-negeri yang ada di belahan dunia Islam telah terperosok dalam jurang yang dalam tanpa tepi, jurang kekafiran, kebebasan dan kehancuran. Jika kita tidak berdiri menjadi nadzīr (pengingat kewaspadaan), atau tidak mengawasi mereka dari api jahanam, tentu kitapun ikut terperosok bersama mereka, tertimpa pelbagai bencana seperti mereka, serta dosa berlipat yang akan kita terima.
Mungkin taharruk yang sahabat ana maksudkan sebelum ini mengikut kondisi pada ketika itu berbeza dengan maksud yang tertera di atas, tetapi ana percaya maksud taharruk yang sebenar ini lebih membuka mata kita untuk membawa perubahan kepada ummah. Wallahu'alam.


Terlalu Berat Atau Cukup-cukup?

Salam mahasiswa. Ana baru sahaja pulang dari bilik sahabat. Berbincang isu ummah, sehingga lebih dua jam. Apa sahaja yang dibincangkan sampai selama itu? Isu yang tak pernah-pernah lari dari bibir sahabat seperjuangan. Ikhtilat.
Apa itu ikhtilat? Bagi sahabat seperjuangan mungkin sangat tahu maknanya, tapi bagi yang di luar sana, fahamkah mereka? Ikhtilat ialah percampuran antara lelaki dan wanita. Apa sempadannya?
"Hai orang-orang yang beriman, janganlah kamu memasuki rumah-rumah Nabi kecuali bila kamu diizinkan untuk makan dengan tidak menunggu-nunggu waktu masak, tetapi jika kamu diundang maka masuklah dan bila kamu selesai makan, keluarlah kamu
tanpa asyik memperpanjang percakapan.
 Sesungguhnya yang demikian itu akan mengganggu Nabi lalu Nabi malu kepadamu(untuk menyuruh kamu keluar), dan Allah tidak malu (menerangkan) yang benar. Apabila kamu meminta sesuatu kepada mereka (isteri-isteri Nbi), maka
mintalah dari belakang tabir.
 Cara yang demikian itu lebih suci bagi hatimu dan hati mereka. Dan tidak boleh kamu menyakiti Rasulullah dan tidak mengahwini isteri-isterinya selama-lamanya sesudah ia wafat. Sesungguhnya perbuatan itu adalah amat besar (dosanya) di sisi Allah."
(al-Ahzab: 53)
Kalau kita lihat dewasa ini, batasan pergaulan antara lelaki dan wanita sudah tenggelam ditelan arus modenisasi. Dalam organisasi contohnya, bertepuk-tampar sudah menjadi kebiasaan sedangkan pada hakikatnya ada segelintir yang berasa tidak selesa dengan 'layanan mesra' insan-insan yang kurang faham ini. Jika tidak begitu, tidak seronok baginya, kolot dan tidak normal. Sebagai orang yang berpegang kepada al-Kitab, normalkah pergaulan seperti itu? Berdasarkan dalil yang dikemukakan, jelaslah kepada kita bahawa pergaulan atau 'ikhtilat' di antara lelaki dan wanita
tanpa sebab-sebab munasabah
 yang dibenarkan adalah dilarang sama sekali dan membawa kepada dosa. Di sinilah perlunya orang-orang yang sangat faham bagi menerangkan perkara ini kepada pihak-pihak yang terlibat dengan organisasi.
Lain pula kisahnya apabila ada yang terlalu memberat-beratkan hal ikhtilat sehingga kadang-kadang tidak sedar bahawa dirinya sebenarnya telah terlupa matlamat sebenar sesuatu keadaan itu. Contohnya dalam mesyuarat, mungkin ada yang terasa seperti ahli mesyuarat berlawanan jenis tidak menjaga pandangan dan asyik merenungnya sedangkan sebenarnya bagi ahli mesyuarat yang lain perkara itu tidak memberi efek apa-apa. Bergantung pada individu sebenarnya, niat di dalam hati itu harus dibetulkan. Untuk apa mesyuarat ini diadakan, adakah untuk memberi peluang antum merenung antara satu sama lain atau untuk mencapai konsensus tentang sesuatu yang lebih utama? Jangan sehingga matlamat tidak kesampaian, hala tuju entah ke mana hanya kerana perkara yang kurang utama. Semuanya berkisar tentang hati sendiri sebenarnya, pandai-pandailah jaga pandangan.
Pendek kata, jangan terlalu memberat-beratkan tetapi jangan pula terlalu meringan-ringankan.  Kita harus menilai situasi. Ini kata putus perbincangan kami. Ana pun tidaklah terlalu arif tentang hal ini, sekadar memberi pandangan dan berkongsi hasil perbincangan dengan sahabat-sahabat. Apa pula pandangan pembaca?


Buat Hero Rempit di Luar Sana

Salam. Pagi ini ana membaca Utusan Malaysia Online. Terkilan apabila melihat gambar seorang remaja digari sambil ibunya mengiringi di sisi. Remaja yang ditangkap beramai-ramai ketika operasi mencegah lumba haram di Ipoh semalam itu bakal dibicarakan bersama 13 orang sahabatnya yang lain. Terkilan tatkala melihat wajah si ibu yang menangis. Siapa sangka selepas menyambut Hari Ibu yang baru sahaja berlalu, ibu tua ini mendapat berita mengenai anak lelakinya yang ditahan kerana merempit. Entah ke mana agaknya sensitiviti si anak, tidak terbitkah rasa kasih pada ibu hingga menyanggupi diri untuk digari kerana perbuatan sia-sia yang bila-bila masa mengundang bala? Barah hedonisme lagi. Kalau tidak ditahan di lokap, antum bakal terus ke alam barzakh. Bahayanya merempit langsung tidak dihiraukan.
Jangan ditanya kenapa polis asyik menyibuk hendak memburu antum. Masakan antum yang sudah boleh berfikir (hingga boleh menjawab table test untuk mendapatkan lesen - bagi yang ada lesen) tidak tahu sebabnya? Hati ana sakit apabila melihat seorang ibu menangis, tidak bolehkah kiranya antum merenung sejenak sakit ibu sejak antum dilahirkan? Sakit ibu yang membesarkan antum tanpa mahu antum berasa sakit, tetapi apabila melihat antum digari, antum bukan mengurangkan rasa sakit itu, malah menambahnya pula. Mengapa hendak merempit? Kerana keseronokan bukan? Keseronokan yang bagaimana ingin antum kecapi? Seronokkah apabila melihat ibu menangis? Seronokkah ditahan di lokap? (mungkin populariti di kalangan sahabat meningkat jika ada rekod pernah ditahan polis - seronoknye~) Keseronokan yang begini atau keseronokan di syurga yang ada di bawah telapak kaki ibumu?
Jangan beritahu ana yang antum tidak mengingini ini semua. Kalau tidak ingin, mengapa memulakannya? Bagi yang sudah terjebak, kembalilah ke pangkal jalan. Yang baru terbit di hati rasa hendak mencuba lumba haram, jangan sekali-kali antum teruskan melainkan di litar perlumbaan sebenar. Ana tegah sama sekali!
Sumber gambar:
Utusan Malaysia


Di Sini Bermula

Salam. Sejak semalam, ana telah berpindah ke Telekom Malaysia Berhad (Bintulu) di Jalan Law Gek Soon. Di sini ana di bawah Mr. Ha How Kok, salah seorang pegawai teknik bahagian TOMA (ana masih mencari apa maksud singkatan itu). Mr. Ha memperkenalkan ana kepada beberapa orang staf yang lain, hampir semuanya lelaki; hanya Madam Ting sahaja staf wanita di situ. Semuanya memakai jaket biru TM sementara ana setia berjaket FKE. Mr. Ha membawa ana melihat-lihat raksasa fiber dan jaluran-jaluran wayar yang terletak dalam beberapa bilik di tingkat 2 dan tingkat 3 bangunan TM itu. Bangunan tersebut merupakan bangunan lama, sejak ana kecil lagi ana sudah kenal bangunan ini yang dahulunya terletak bersebelahan dengan perpustakaan awam BDA (kini perpustakaan itu telah berpindah). Banyaknya wayar yang melingkar ke sana-sini mengingatkan ana kepada bilik radar di DCA (
Air Traffic Control
), malah lebih mengingatkan ana kepada Digital Communication Systems (Aduh, Mr. Ha bertanya tentang PCM!).
Menyesal pula kerana tidak membawa pulang buku tebal DigiComm. Kalau tidak, tentu boleh merujuk sementara Mr. Ha menunggu jawapan. Eheh. Selepas 'lawatan sambil belajar' itu, Mr. Ha memberikan 3 modul PRI Training untuk bacaan ana di rumah dan memudahkan ana membuat laporan latihan industri. Sejak dua hari di sini, ana faham bahawa mereka yang duduk di dalam ofis ini tidak akan sentiasa berada di sini (seperti sekarang, ana sendirian di sini). Mereka akan ke Bukit Nyabau, ke Tatau, Bakun dan sebagainya. Banyak projek yang perlu ditinjau. Hari ini, tugas ana adalah: menjawab telefon apabila Madam Ting tiada sambil membuat laporan LI.
Ana akan berada di tingkat bawah ini sehingga 12 Jun, kemudian ana akan ke bahagian SOMC di tingkat 3 bangunan yang sama hingga 19 Jun. Akhir sekali akan ke bahagian RNO di Tanjung Kidurong, Bintulu. Semuanya telah disusun oleh En. Olek. Doakan ana ya sahabat-sahabat.
P/S: Sahabat-sahabat, telitikan buku log LI, jangan sedih kalau tiba-tiba antum membuat kerja yang tidak berkaitan, kerana semua itu sebahagian daripada latihan (lihat muka surat ii buku log) dan jangan lupa, semuanya adalah ilmu (pesanan buat diri ana juga yang baru membaca muka surat itu untuk kali keberapa entah).


Google Maps Malaysia Dilancar

KUALA LUMPUR - Google Maps versi Malaysia.
Kira-kira 15 juta pengguna Internet di negara ini berpeluang mendapat pelbagai manfaat apabila syarikat enjin carian Internet terkemuka, Google Inc. melancarkan platform carian tempatan, Google Maps Malaysia mulai semalam.
Melalui platform tersebut, pengguna boleh mendapatkan maklumat geografik tempatan seperti peta, imej satelit, laluan pemanduan, alamat kediaman dan pusat perniagaan yang tersenarai di seluruh negara dengan hanya menaip kata kunci dalam ruang carian yang disediakan.
Pengurus Produk, Google Asia Tenggara, Andrew McGlinchey berkata, platform itu yang dibangunkan sejak beberapa bulan lalu bukan sahaja boleh diakses melalui komputer malah menerusi telefon bimbit.
"Misalnya, pengguna yang mencari sesuatu lokasi di Kuala Lumpur boleh mengetahui masa yang diperlukan untuk ke lokasi tersebut.
"Pada masa yang sama, mereka berpeluang mencari pelbagai maklumat sampingan yang diperlukan seperti lokasi tempat makan pilihan dan penginapan.
"Apa yang menariknya, selain memaparkan maklumat dalam bahasa Melayu, Google Maps Malaysia juga boleh diakses dalam pelbagai bahasa termasuk Inggeris, Cina dan Tamil," katanya di sini.
Beliau berkata demikian pada sidang media selepas melancarkan Google Maps Malaysia di sini semalam. Turut hadir ialah Ketua Pemasaran, Google Inc. Asia Tenggara, Derek Callow.
Tambah Andrew, konsep interaktif yang diaplikasikan oleh platform tersebut membolehkan pengguna tempatan berkongsi maklumat dengan pengguna Internet lain di seluruh dunia.
Sumber:
Kosmo
!


Kelajuan Menaip? Heh

45 perkataan
Speed test
Salam. Ana melawat satu laman blog
sahabat
 ana semalam dan menjumpai benda ini. Saja nak try, semalam hasilnya adalah 37 perkataan seminit. Hari ni berbeza pula. Semakin meningkat agaknya kalau dicuba selalu. Sesiapa yang berniat untuk memperbaiki kelajuan dan ketepatan dalam menaip perkataan, silakan mencuba.


KONVENSYEN BERAKHIRNYA AGENDA ZIONIS


Latihan, Latihan dan Latihan

Salam mahasiswa. Hari kedua latihan industri di TM Point Bintulu. Ana dan dua orang sahabat lain yang merupakan mahasiswa dari Unimas masih melakukan 'kerja semalam'. Kerja apa? Kami diberi tugas untuk menyusun data pelanggan dalam Microsoft Excel. Data pelanggan yang kadang-kadang berulang dengan akaun yang berbeza. Pengulangan itu dihapuskan supaya nampak lebih sistematik. Petang semalam penyelia kami ingin membawa kami berjumpa dengan pelanggan untuk belajar menangani pelanggan, tetapi tidak jadi kerana sudah lewat petang. Data dan pelanggan mungkin sangat familiar untuk dua sahabat ana itu, tetapi ana agak pelik dengan semua ini. Tiba-tiba ana perlu bergiat dalam bidang pemasaran (Uhuk-uhuk). Mungkin belum tiba masanya lagi, semalam ada juga ana mendengar tentang servis untuk customer jika mereka menghadapi masalah dengan perkhidmatan. Hurm, tunggu dan lihat dulu dalam seminggu ni; bak kata seorang coursemate yang juga LI di syarikat yang sama seperti ana tetapi di daerah berbeza.
Semalam Kak Wani (SUA MPP UTM) menghubungi ana. Beberapa hari lagi Konvensyen MPP IPTA Malaysia akan diadakan, nampaknya ana dan sahabat-sahabat MPP lain yang sedang menjalani latihan industri tidak dapat menyertai konvensyen tersebut. Sedih juga rasanya, bertambah-tambah rasa sedihnya apabila tidak dapat menyertai Minggu Haluan Siswa yang akan datang kerana pada masa itu ana belum pulang dari Sarawak. Kak Wani menjanjikan gambar-gambarnya semasa MHS nanti supaya kami yang tidak dapat turut serta boleh menatapnya (saje nak buat kami jeles la tu~ ;p).
Cuti praktikal selama 2 bulan 2 minggu ini turut menguji latihan amal + latihan iman + latihan dakwah kita wahai sahabat (kata-kata Akhi Zul). Seorang sahabat yang lain pula mengatakan 'jangan biarkan sehari yang kamu lalui tanpa membantu kemenangan Islam' (Ukhti Maliana). Masya ALLAH. Semoga ALLAH tambahkan iman di hati, agar meningkatnya amal dan semakin aktif berdakwah. Doa yang sama juga buat sahabat-sahabat di luar sana. Amiin.


Mahasiswa, Akhlak dan Kepentingannya

“Berikan aku 10 pemuda yang benar tegar fisikal dan mindanya, akan kugegarkan dunia dengan pemuda-pemuda ini”.
 Kata-kata keramat bekas Presiden Indonesia, Pak Soekarno, yang sering diucapkan oleh sahabat pimpinan mahasiswa suatu ketika dulu terngiang-ngiang di telinga saya tatkala jari-jemari ini mula menekan papan kekunci komputer. Kata-kata yang menjadi refleksi kepada keteguhan jiwa anak muda ini merupakan antara pemangkin tindakan mahasiswa dewasa ini.
Mahasiswa merupakan golongan intelek yang tidak boleh tidak, memang akan berhadapan dengan masyarakat tidak kira sama ada semasa masih menuntut di universiti mahupun setelah keluar ke alam kerjaya nanti. Demi mendepani masyarakat, mahasiswa seharusnya mempunyai identiti tersendiri yang membolehkan masyarakat meletakkan kepercayaan yang tinggi kepada mereka sebagai pewaris kepimpinan negara.
Rasulullah S.A.W sendiri didampingi oleh golongan syabab dalam menelusuri perjuangan dan mereka merupakan golongan intelligent yang berhati bersih dan berakhlak mulia. Bagaimana pula dengan mahasiswa yang bakal mendampingi pemimpin-pemimpin di kalangan masyarakat di luar kelak? Malah, di dalam kampus sendiri, akhlak mahasiswa sering menjadi buah mulut sesama mahasiswa sendiri dan juga pihak pentadbiran. Akhlak mahasiswa yang saya lihat kini sudah kurang selari dengan peningkatan ilmu pengetahuan. Nilai adab dan tatasusila kian meruncing di kalangan mahasiswa terhadap lapisan masyarakat seperti pensyarah, ibubapa dan sahabat handai. Pengaruh hedonisme memburukkan lagi proses pembentukan nilai berasaskan budaya ketimuran dan akhlak Islamiyyah. Hedonisme nyata membawa pelbagai impak negatif kepada minda dan perilaku mahasiswa yang bakal berdiri seiring dengan pemimpin negara suatu hari nanti.
Saya khuatir sekiranya tiada langkah yang diambil untuk ‘re-engineering’ imej mahasiswa bermula dari sekarang, graduan yang bakal keluar nanti akan terlibat dengan pelbagai masalah etika yang lain ketika berkecimpung di alam kerjaya kelak. Sebagai contoh, isu rasuah yang sememangnya sudah begitu hangat diperkatakan mungkin akan bertambah tenat jika tiada resolusi difikirkan bermula dari sekarang. Mahasiswa adalah golongan intelek yang sudah sedia tahu tentang etika, seharusnya perkara seperti ini tidak berlaku setelah mendapat segulung ijazah dan kemudiannya berhadapan dengan dunia luar. Di Universiti Teknologi Malaysia (UTM) sendiri contohnya,
Kempen Mahasiswa Sedar 2009 (MAHAR’09)
 yang baru sahaja berlalu merupakan antara titik mula kepada jalan-jalan lain untuk ‘re-engineering’ imej mahasiswa UTM.
Dalam membentuk akhlak mahasiswa, para pensyarah juga tidak terkecuali memainkan peranan. Ciri-ciri akhlak terpuji hendaklah diamalkan di dalam kehidupan kerana mahasiswa melihat pensyarah sebagai role model yang layak dicontohi. Imam al-Ghazali telah memperincikan 10 peranan pelajar dan 8 peranan guru berhubung dengan adab kesopanan yang telah dihuraikan di dalam kitab Ihya’ Ulumuddin. Amat menarik untuk direnungi peranan guru yang kelapan seperti yang dinyatakan oleh Imam al-Ghazali di dalam adab kesopanan iaitu;
‘Guru harus mengamalkan sepanjang ilmunya. Jangan perkataannya membohongi perbuatannya. Kerana ilmu dilihat dengan mata hati dan amal dilihat dengan mata kepala. Yang mempunyai mata kepala lebih banyak.’ (PM. Dr. Ishak Suliaman, API UM)
Oleh itu, saya mengharapkan agar mahasiswa yang bakal keluar dari kampus UTM ini nanti adalah mahasiswa yang tinggi nilai akhlaknya. Bagi memastikan perkara ini direalisasikan, tenaga bersama antara mahasiswa terutamanya, amat diperlukan supaya bergerak di dalam satu barisan untuk mengangkat kembali martabat tenaga mahasiswa yang disanjungi satu ketika dahulu.  Ayuh bangun mahasiswa!
P/S: Artikel ini sepatutnya dikeluarkan dalam Seruan Jumaat PMI UTM Skudai beberapa minggu yang lalu, namun gagal dikeluarkan atas masalah teknikal.


Mesin ATM Bank Islam di UTM

Salam mahasiswa. Alhamdulillah, ana baru sahaja melawat blog salah seorang sahabat pimpinan mahasiswa. Berita baik untuk warga UTM, mesin ATM Bank Islam telah pun disiapkan. Walaupun hanya sebuah mesin ATM ini disediakan di bangunan persatuan pelajar (SUB), diharapkan kewujudannya mampu membantu warga kampus yang memerlukannya. Berita lanjut di blog
YB Azim
.


Pelajar UTM Ikuti Program Bakti Siswa di Bario

JOHOR BAHRU 27 Mei - Seramai 12 pelajar dan lapan kakitangan Kolej Tun Dr. Ismail Universiti Teknologi Malaysia (UTM) akan mengikuti program khidmat bakti siswa di Bario, Sarawak pada Jun ini.
Pengarah program, Mohd. Saifulrullah Mohd. Azami dalam kenyataannya di sini hari ini berkata, aktiviti yang dikenali sebagai Lestari Bario itu ditaja oleh Malaysian Airlines System Berhad (MAS).
Jelasnya, pihak MAS telah menaja 20 keping tiket penerbangan ke destinasi tersebut.
"Program yang berbentuk akademik dan khidmat masyarakat itu bertujuan untuk membantu pelajar sekolah kebangsaan dan sekolah menengah di Bario meningkatkan pencapaian dalam bidang akademik.
"Berdasarkan perbincangan yang telah dilakukan antara ahli jawatankuasa (AJK) dan guru sekolah berkenaan, didapati mereka memerlukan bantuan bahan pembelajaran seperti buku rujukan," katanya.
Selain buku rujukan, menurut Mohd. Saifulrullah, mereka juga memerlukan pakaian seragam sekolah, kasut dan alat bantuan mengajar seperti cakera padat.
"Kesemua keperluan tersebut adalah untuk menanam minat dan meningkatkan kefahaman pelajar," katanya.
Tambah beliau, peserta program turut membantu penduduk di kawasan tersebut untuk menghasilkan baja Effective Microorganism (EM) bagi program penghutanan semula dan penanam padi.
Mengenai pemilihan Bario, Mohd. Saifulrullah berkata, ia diyakini dapat memberi kesedaran kepada mahasiswa mengenai tanggungjawab sosial membantu penduduk yang kurang bernasib baik termasuk yang berada di pedalaman.
Sehubungan itu, orang ramai yang ingin menghulurkan sumbangan boleh menghubungi Mohd. Saifulrullah di talian 017-9058927 atau Pejabat Kolej Tun Dr. Ismail di talian 07-5531951.
Sumber:
Utusan Malaysia
Admin: Selamat datang ke Sarawak dan menabur bakti~


~Sakura Merah Jambu~

Salam. This pink sakura is for lovely ~Sakura Merah Jambu~ =)


Sanah Helwa!

Salam Hari Lahir! Semoga panjang umur! Ucapan ini semakin selalu ana dengar akhir-akhir ini. Nampaknya, agak ramai sahabat-sahabat di sekeliling ana yang lahir dalam bulan Mei. Adik ana, Noor Hanisah binti Mohammad lahir pada 15 Mei yang lalu (15 tahun), sahabat ana, Zarith Sofia Suraya binti Haji Bakeri lahir pada 16 Mei, Hari Guru yang lepas. Ibu ana, Haminah binti Sulong dan sahabat ana, Hismawati binti Ahmad pula bertarikh lahir hari ini, 21 Mei. Esok pula dua orang sahabat ana akan meningkat usia lagi setahun. Semakin ramai nampaknya sahabat yang ana kenali lahir pada hari yang sama. Belum lagi ditambah dengan sahabat-sahabat yang lain yang ana perlu rujuk kembali tarikh lahir mereka.

Adik bongsu ana bersama hadiah hari lahir ke-15

Semakin meningkatnya usia kita setahun demi setahun seharusnya menjadi satu keinsafan buat diri sebagai hamba kepada ALLAH. Selain mensyukuri nikmat usia yang dipanjangkan olehNYA untuk kita terus menjalankan tanggungjawab sebagai khalifah di muka bumi ini, kita harus ingat bahawa semakin meningkatnya usia bermaksud semakin singkat masa kita di dunia. Kematian semakin mendekati kita wahai saudaraku.

Hari-hari mendatang yang bakal kita lalui seharusnya kita penuhi dengan amal ibadat untukNYA. Menambahkan taqwa dan menaikkan tingkat iman. Jarang sekali anak muda di zaman ini yang ana lihat menginsafi peningkatan usia. Saban tahun, anak-anak muda di kota seperi tidak mahu ketinggalan dalam menyambut hari lahir dengan sahabat-sahabat dengan mengadakan parti malah berpesta. Tren ini malah menular ke desa-desa, semuanya mahu menyambut hari lahir seperti yang mereka tonton di televisyen. Dalam menyambut hari kelahiran sepatutnya ada batasan. Islam tidak melarang umatnya meraikan hari kelahiran, tetapi berpada-padalah dan jagalah syariat. Sesungguhnya berlebih-lebihan itu jarang sekali disukai ALLAH.

ALLAH berfirman, ertinya: "Katakanlah, 'Hai Ahli Kitab, janganlah kamu berlebih-lebihan (melampaui batas) dengan cara tidak benar dalam agamamu. Dan janganlah kamu mengikuti hawa nafsu orang-orang yang telah sesat dahulunya (sebelum kedatangan Muhammad) dan mereka telah menyesatkan kebanyakan (manusia), dan mereka tersesat dari jalan yang lurus’." (Al-Maa-idah: 77).

ALLAH juga telah berfirman dalam surah al-A'raf ayat 31 yang bermaksud: "Hai anak Adam (manusia), pakailah pakaianmu yang indah di setiap (memasuki) masjid, makan dan minumlah, dan jangan berlebih-lebihan. Sesungguhnya Allah tidak menyukai orang-orang yang berlebih-lebihan" (Al-A'raf : 31)

Buat ibu ana yang sentiasa berfikir untuk kebaikan anak-anak dan keluarga, Salam Hari Lahir ke 52. Sayang ibu selamanya, terima kasih untuk segalanya. Tunggu' akou mulik de'buk yak owh~ (bahasa Melanau baie. hehe)

Begitu juga buat sahabiah ana, Hismawati binti Ahmad, salam hari lahir ya ukhti. Ukhwah fillah selamanya, semoga semakin istiqomah memperbanyakkan amal dan meningkatkan iman.

Buat sahabat-sahabat yang ingin mengucapkan salam hari lahir kepada sahabat yang lain, ana cadangkan ubahlah ucapan itu kepada:

"Salam Hari Lahir. Semoga semakin singkatnya masamu di dunia semakin mendekatkan dirimu kepada ALLAH."

Sekadar pandangan.


Sebab Allah Haramkan Babi

Soalan
Islam telah mengharamkan umatnya daripada memakan daging babi, apakah falsafahnya dan bagaimana ia boleh dikongsi dengan orang lain?
Jawapan
Sejak manusia pertama dijadikan sudah diperintahkan agar tidak memakan daging babi. Falsafahnya Allah SWT sukakan yang baik dan menyuruh manusia pilih yang baik. Oleh yang demikian Allah SWT melarang umat manusia daripada memakan perkara yang boleh mengundang mudarat kepada jiwa dan raga.
Setiap suatu yang ditegah daripada memakannya pasti ada sebab musababnya. Allah SWT tidak menjadi suatu itu haram, melainkan ada mudaratnya dan menjadikan sesuatu itu halal pasti ada manfaatnya.
Wabak yang sedang hebat menular dan berjangkit tanpa memberitahu kepada mangsa. Influenza A (H1N1) yang menjadi pembunuh senyap yang memulakan operasinya di Mexico kini sudah sampai ke negara jiran, Thailand.
Sebelum ini masyarakat Malaysia hanya menatap dan membaca serta mendengar mengenai virus ini di samping meluahkan rasa simpati kepada mangsa. Itu dua minggu lepas tetapi hari ini sudah berada tidak jauh dari rumah kita (Malaysia).
Seperti mana yang difahamkan oleh para saintis dan pakar-pakar perubatan bahawa virus ini merebak melalui udara, tidak semestinya di kampung kita ada babi baru boleh kena. Babi tak ada pun boleh kena, ini kerana udara yang membawanya.
Virus ini tersebar melalui titisan air pernafasan dan hubungan secara langsung atau tidak langsung. Persoalannya bagaimana manusia dijangkiti virus ini?
Jawapannya, manusia selalunya dijangkiti Influenza A (H1N1) melalui hubungan langsung dengan babi atau persekitaran yang dijangkiti virus ini.
Namun ada juga kes yang dicatatkan di mana manusia yang dijangkiti virus ini tidak mempunyai sejarah hubungan secara langsung dengan babi atau tiada kaitan dengan persekitarannya. Virus ini juga boleh berjangkit melalui manusia. Kalau begitu keadaannya, penyakit ini sudah ada vaksinnya? Jawapannya, setakat ini tiada vaksin yang boleh mencegah jangkitan virus ini.
Islam mempunyai penyelesaiannya, Allah SWT yang menjadikan manusia dan yang menjadikan selain manusia telah mengharamkan secara qatie (pasti) bahawa daging babi tidak boleh dimakan.
Firmannya yang bermaksud:
"Sesungguhnya Allah hanya mengharamkan kepada kamu memakan bangkai, dan darah, dan daging babi, dan binatang-binatang yang disembelih tidak kerana Allah maka sesiapa terpaksa (memakannya kerana darurat) sedang ia tidak mengingininya dan tidak pula melampaui batas (pada kadar benda yang dimakan itu), maka tidaklah ia berdosa. Sesungguhnya Allah Maha Pengampun, lagi Maha Mengasihani."
 (al-Baqarah: 173).
Ulasan Sayyid Qutub menarik minat saya untuk dikongsikan di sini, beliau menjelaskan: “Adapun persoalan mengenai memakan daging babi diperdebatkan oleh sekumpulan manusia... babi itu sendiri bersifat kotor dan menjijikkan jiwa yang menuntut kebersihan dan kesucian, sesungguhnya pada dagingnya, pada darahnya, dalam perutnya ada cacing-cacing yang sangat merbahaya.
Cacing yang sangat berbahaya
“Sedang manusia lupa bahawa ilmu mereka memerlukan tempoh yang cukup lama untuk mengesan satu kemudaratan daripadanya. Dalam masa yang sama siapa pula yang berani mendakwa tiada mudarat-mudarat lain yang membiak dan aktif dalam daging babi sedang belum diketahui oleh mereka yang bergelar pakar. Maka tidakkah mereka melihat bagaimana syariat Allah SWT mendahului kepakaran manusia sebelum puluhan kurun?” ( Sayyid Qutub, jld:1, hlm: 156).
Larangan ini juga termasuk menyentuh atau memegang binatang tersebut. Dunia perubatan pada hari ini telah membuktikan bahawa di dalam daging babi, darah dan usus-ususnya terdapat sejenis cacing yang sangat berbahaya (cacing pita dan telur-telurnya yang keras) yang boleh mendatangkan penyakit kepada manusia.
Inilah hikmah pengharaman ke atas binatang tersebut. Di sini telah terbukti betapa agungnya syariat Allah SWT yang mendahului ilmu pengetahuan manusia.
Dalam surah yang sama Allah SWT mengajak manusia keseluruhannya supaya makan makanan yang halal lagi baik, firman-Nya yang bermaksud:

"Wahai sekalian manusia! Makanlah dari apa yang ada di bumi yang halal lagi baik, dan janganlah kamu ikut jejak langkah Syaitan; kerana sesungguhnya Syaitan itu ialah musuh yang terang nyata bagi kamu."
 (al-Baqarah: 168).
Seruan “Wahai manusia”, dalam ayat di atas memperlihatkan bahawa Allah SWT yang Maha Agung Pencipta segala sesuatu yang bersifat Rahman, menyeru agar siapa sahaja dia sama ada mukmin mahu pun kafir, Dialah Pencipta mereka dan Dialah yang menunjukkan kepada manusia yang mana harus dimakan dan yang mana tidak boleh dimakan.
Dan makanan yang dimakan itu mestilah sifatnya halal dan baik. Halal dari sudut hukum dan baik dari sudut zatnya.
Anehnya manusia suka mendekati yang haram yang jelas mendatangkan mudarat sedangkan yang halal cukup banyak. Ingatlah yang haram hanyalah sedikit dan yang halal itu tidak terhitung oleh manusia.
Sumber:
Utusan Malaysia


Sifat Pemimpin

Berkata Imam as-Syafie:
5 Alat Kepemimpinan
1-Perkataan yang benar
2-Menjaga kerahsiaan
3-Menyempurnakan janji
4-Nasihat menasihati
5-Menunaikan amanah
Salam mahasiswa. Kata-kata ini ana jumpa dalam blog seorang MPM UiTM Sarawak,
YB Aiman
. 5 alat kepemimpinan ini membuatkan ana berfikir panjang. Selama ana menjadi perwakilan mahasiswa, adakah ana menggunakan kelima-lima alat ini? Benarkah segala perkataan yang keluar dari mulut ini? Cukup menjaga kerahsiaankah ana? Sejauh mana janji telah ditunaikan? Adakah ana antara sahabat pimpinan mahasiswa yang saling menasihati antara satu sama lain? Amanah yang diberikan kepada ana telah ana tunaikan dengan penuh rasa tanggungjawab atau sekadar sambil lewa? Ya ALLAH...berikan ana dan sahabat-sahabat pimpinan mahasiswa yang lain petunjuk agar amanah berat yang kami pikul bersama ini tertunai dengan sebaiknya. Bimbinglah kami agar kami tidak menjadi salah seorang ahli neraka di akhirat kelak. Amiin.


TM Point Bintulu

Salam latihan industri buat sahabat-sahabat yang bakal LI


Ukhwah Fillah

Salam. Penat. Tulang belakang ana diuji dengan begitu banyak bebanan sejak jam 11 lebih malam tadi hingga ke 1.30 pagi ini. Bebanan apa? Semuanya barang-barang terkumpul sejak tiga tahun yang lalu, sejak mula-mula masuk ke UTM. Barang-barang itu berhijrah ke side B blok ana dengan bantuan seorang sahabiah. Pejam celik pejam celik, sudah 3 tahun ana berada di sini, dan semester hadapan ana akan bergelar pelajar tahun 4 Sarjana Muda Kejuruteraan (Elektrik-Telekomunikasi).
Esok, iaitu hari ini, ana akan bertolak ke KL. Alhamdulillah, perjalanan yang pada mulanya dijadualkan bermula pada pukul 10 pagi ditukar ke selepas Zohor oleh sahabiah yang memiliki kereta. Sempatlah ana bersua muka dengan sahabat-sahabat yang bakal grad semester ini dan lebih penting lagi, ana boleh merehatkan tulang belakang (sehingga ke pagi nanti) daripada terus berulang-alik mengangkut barang-barang ana ke stor side sebelah. Sedikit sahaja lagi barang-barang yang tinggal untuk ana pindahkan ke stor setelah matahari naik nanti.
Mengenangkan semester kedua yang telah berakhir ini, ana menjadi antara sahabat yang agak moody beberapa hari ini. Mengapa 'antara'? Kerana ana lihat agak ramai sahabat di sekeliling ana juga nampak moody kerana PSM yang masih belum selesai. Kasihan pula ana melihat mereka yang bakal grad tetapi masih ada banyak urusan yang perlu diselesaikan. Ana pula kenapa perlu moody? Entahlah, mungkin agak moody pada petang tadi kerana paper terakhir kurang meyakinkan ana untuk mendapat gred yang cemerlang, mungkin kerana tidak berpeluang untuk meluangkan masa keluar bersama sahabat-sahabat seperti yang dirancang, mungkin kerana malam tadi ada begitu banyak 'lorong' yang perlu ana pilih dengan betul dan tepat hingga ana tidak mahu memikirkan kesemuanya sekaligus (teruknya), atau adakah ana bersedih kerana ana bakal berpisah dengan sahabat-sahabat yang sudah tiga tahun bersama-sama dengan ana mengharungi perjuangan di kampus?
Ya, itu jawapan yang lebih kuat berbanding dengan yang lainnya. Bakal berpisah dengan sahabat yang telah bersama-sama meredah jalan perjuangan menimbulkan rasa senak di hati. "Ya ALLAH, ana sayangkan mereka, jangan pisahkan kami!" Astaghfirullah. Siapa ana untuk meminta sedemikian kepadaNYA sedangkan ini ketentuan dan satu kemestian? Setiap yang bertemu pasti akan berpisah! DIA telah menentukan bahawa kami akan berpisah semester ini, pada semester kedua tahun lepas juga begitu, pada tahun akan datang pula siapa tahu mungkin adik-adik ana pula akan bersedih dengan perginya ana meninggalkan mereka. Benarlah, ukhwah itu indah jika bertemu dan berpisah kerana ALLAH. Ya ALLAH, sebak hati ana memikirkannya.
Sahabat, sudah terlalu banyak yang kita lalui bersama, adakah selamanya kenangan ini akan terus terukir di memorimu? Adakah saat-saat indah ketika bersama itu akan berulang lagi untuk kedua, ketiga dan keempat kalinya? Patah tumbuh, hilang berganti, tetapi adakah yang menggantikan itu akan sama dengan kalian yang meninggalkan?
Sahabat, ketahuilah diri ini sangat menyayangimu, hati dan jiwa ana sangat mendambakan mawaddah dan rahmah yang ALLAH limpahkan ke atas ikatan ukhwah ini. Selamanya memori yang semakin menjauh dengan merangkaknya masa akan terpahat di kotak ingatan kami yang tinggal di sini. Perjuangan ini akan diteruskan, dan apa yang kami harapkan adalah doa kalian yang tidak putus-putus mengiringi perjalanan. Dan kami di sini juga akan terus mendoakan kalian agar tidak menjauh dari jalan yang kita pilih bersama ini. Semoga ALLAH sentiasa melindungi orang-orang yang istiqamah berjuang di jalanNYA. Amiin.
Buat sahabat-sahabat yang bakal grad, lirik dan video nasyid di bawah khas untuk antum. Selamat menghayatinya.
Cebisan Kenangan
Album : Kiasan Naluri
Munsyid : Amar
http://liriknasyid.com
ukhwah yang terbina persis sekuntum bunga
meski pun kini kita terpisah demi kasih-Nya
namun cebisan kenangan kita
sentiasa bermain di bayangan mata
detik waktu yg berlalu
menjadi memori kau dan aku
sewaktu kita bersama saling setia menimba ilmu
tanpa mengenal erti penat jemu
igatkah kau lagi
kita bersama memijak onak duri
di tanah gersang mengutip semangat suci
kini segalanya tersurat dalam sanubari
bersabarlah dengan ketetentuan-NYA
ada rahmat yg tersembunyi
bertemu berpisah kerana ALLAH
lumrah kehidupan insan beriman
moga saat nan indah
ku harap berulang lagi
P/S: Coretan khas buat Bunda, Nabila, Syida dan Izzah.
Hidup untuk mencari ketenangan
; telah lama dicari, damai itu ana temui dalam diri antunna. Ukhwah fillah abadan abada.


Ahmadinejad Menang Besar

TEHERAN 13 Jun – Mahmoud Ahmadinejad memperolehi kemenangan besar pada pilihan raya Presiden Iran semalam, sekali gus mempertahankan jawatannya untuk mengetuai kerajaan bagi tempoh empat tahun lagi, di sebalik dakwaan pencabar utamanya berlaku banyak penyelewengan.
Sokongan besar terhadap Ahmadinejad, kira-kira dua kali jumlah undi yang dimenangi oleh bekas Perdana Menteri, Mirhossein Mousavi, mengejutkan penganalisis politik, yang sebelum ini meramalkan persaingan sengit antara kedua-dua calon tersebut dan mengheret mereka untuk bertarung dalam pengundian pusingan kedua.
"Doktor Ahmadinejad, yang memperolehi majoriti undi, telah menjadi pemenang mutlak pada pilihan raya Presiden (Iran) ke-10," lapor agensi berita rasmi Iran, IRNA sementara penyokong beliau membanjiri jalan raya untuk meraikan kemenangan itu. Berita selanjutnya rujuk Utusan Malaysia.
Alhamdulillah. Bukanlah ana bermaksud pemimpin yang lain itu tidak layak menjadi presiden Iran. Ana bersyukur kerana beliau memang selayaknya memegang jawatan itu. Ana bukanlah orang yang selalu mengikuti perkembangannya, tetapi ana tahu beliau seorang manusia yang bagaimana. Ana yakin beliau mampu mengemudi bahtera kerajaan Iran. Biarpun pelbagai tohmahan dan cakap-cakap angin yang memburukkannya, beliau membuktikan hati rakyat masih ditetapkan oleh ALLAH untuknya. Alhamdulillah.
Ana masih ingat peristiwa beliau mencetuskan perihal Israel dan Palestin semasa persidangan anti perkauman anjuran Persatuan Bangsa-bangsa Bersatu di Geneva April lalu (rujuk
sini
). Tindakan beliau yang itulah menguatkan kata hati ana bahawa beliau akan menang pilihanraya kali ini. Ya, seperti sahabat-sahabat seperjuangan yang lain, ana juga menunggu kemunculan lebih banyak (Ya! Banyak, bukan ramai. Guru Bahasa Melayu tingkatan 4 dan 5 ana memberitahu ramai hanya untuk 'orang ramai') pemimpin sepertinya. Lebih-lebih lagi pemimpin seperti Salahuddin al-Ayubi yang membebaskan al-Aqsa. Bilakah masa itu akan datang?


Aku Menulis Hanya Kerana NAMA!

Salam. Ana baru sahaja melawat blog salah seorang sahabat ana,
Nurul Nazwa

(penulis novel Cerita Dari Hati - iklan sebentar) dan tertarik dengan salah satu entry terbarunya yang 'dikutip' dari seorang sahabat yang lain. Ana pun meminta izin untuk mengutipnya dan memasukkan entry itu ke blog ini. Menarik untuk semua sahabat blogger di luar sana.

***********

Sedikit entry buat para blogger yang gila memblog sekarang..^_^..Satu artikel menarik yang ana cilok dengan izin tuannya
(Thanx Aman)
..Sesangat bermanfaat untuk semua yang ada blog (termasuk pemilik blog ni)..Apa niat kita berblog??
Lidah boleh bohong ..Tapi..HATI tak boleh bohong..(
ikut eklan mee sedap kat tv tu
)
  So, apa lagi??? Mari kita menyanyi
together-gether
 (perosak bahasa bangsa!)..

Sambil diiringan petikan gitar Ramli Sarip...
Mode:- Muhasabah

Ketika tulisan mulai jadi sebutan orang
Ketika pendapat di blog dipuji-puji
Ketika 'post' di Forum mendapat penghargaan
Ketika idea-idea dikatakan sangat bernas

Astaghfirullahal 'azhim...Astaghfirullahal 'azhim...

Terangsanglah semangat mencari idea-idea segar
Terangsanglah untuk mencari bukti-bukti menguatkan argumentasi
Terangsanglah untuk 'komen' di blog orang lain, untuk promosi blog sendiri
Terangsanglah untuk mem'famous'kan diri sendiri!

Astaghfirullahal 'azhim...Astaghfirullahal 'azhim...

Niat asal sudah lari
Niat bukan lagi untuk tujuan dakwi
Niat kini untuk promosi diri
Niat kini untuk naikkan NAMA sendiri!

Astaghfirullahal 'azhim...Astaghfirullahal 'azhim...

Dalam blog:
Tiap hari 'check' brape pelawat dah datang arini?
Tiap hari 'check' brape 'comment' dalam entri kali ni?

Dalam forum:
Tiap hari 'check' brape respon untuk 'post' tempoh hari?
Tiap hari 'check' brape 'post' lagi nak naik status ni?

Tiap hari...cari ruang promosi NAMA sendiri
Sebabnya...
Aku Menulis Hanya Kerna NAMA

Astaghfirullahal 'azhim...Astaghfirullahal 'azhim...

Tulisan ini bukan untuk mencela sesiapa
Tulisan ini bukan untuk menyalahkan sesiapa
Tulisan ini bukan untuk mereka-reka cerita
Tulisan ini buat renungan diri SENDIRI la!

Astaghfirullahal 'azhim...Astaghfirullahal 'azhim...

"Maka bertasbihlah dengan memuji Tuhanmu dan mohonlah ampun kepada-Nya. Sesungguhnya Dia adalah Maha Penerima taubat."
(An Nasr 110:3)

P/S: Renung-renungkan dan selamat beramal! :)


Elaun Latihan Industri Dikembalikan!

Naib Presiden Fakulti, Saudara
Zaki
telah bertemu dengan pegawai daripada Pejabat Bendahari UTM. Tujuannya adalah untuk mendapatkan penjelasan berhubung dengan yuran Latihan Industri (LI) yang dilaporkan mahal dan mengelirukan.
Hasil daripada perbincangan hampir sejam tersebut, beliau telah berjaya mendapat penjelasan tentang beberapa isu kebajikan mahasiswa. Yuran pendaftaran bagi LI dinamakan sebagai Yuran Semester Mei dan ia menggabungkan dua yuran iaitu Yuran Perkhidmatan UTM dan Yuran Kursus LI.
Yuran Perkhidmatan UTM yang sebelum ini dikenakan sebanyak RM110, telah dikurangkan RM20 kepada RM90 berdasarkan keputusan mesyuarat oleh TNC Akademik dan Antarabangsa. Akaun pelajar yang dicaj RM110 akan didebitkan RM20 tidak lama lagi.
Yuran Kursus LI dikira berdasarkan kos RM45 bagi setiap kredit. Dan julat kredit yang diambil oleh mahasiswa adalah antara 3 hingga 8 kredit. Oleh itu, pelajar diharapkan tidak terkejut apabila dikenakan Yuran Semester Mei sebanyak RM 470 kerana LI anda berjumlah 8 kredit.
BERITA BAIK!
Elaun Latihan Industri telah dikembalikan!
Berdasarkan maklumat dan perangkaan yang ditunjukkan kepada pihak MPP, UTM telah pun menerima sejumlah peruntukan elaun Latihan Industri bagi tahun 2009. Elaun ini sedang diproses untuk mahasiswa fakulti FKM, FKSG dan FAB. Pemprosesan elaun bagi pelajar fakulti lain akan menyusul.
Secara umumnya, pelajar akan menerima RM 15 + RM 5 bagi elaun Harian dan Pengangkutan Harian. Beberapa elaun lain adalah berdasarkan keadaan-keadan tertentu mengikut lokasi LI.


Budi Bahasa, Budaya Kita

Malam ini, rumah kami bergegar. Bunyi tapak kaki orang yang berbadan besar sedang menaiki tangga rumah jelas kedengaran. Ana dan adik perempuan ana yang pada mulanya berkumpul di ruang tamu segera bertempiaran lari ke dalam bilik. Tiada ketukan kedengaran di pintu, sebaliknya bunyi tombol pintu yang berkunci dipusing-pusing kedengaran berkali-kali, minta dibuka. Adik bongsu ana memanggil mak. Ana keluar dari bilik dan melihat ke dapur, nampak kelibat mak baru sahaja masuk ke bilik air.
"Mak dalam bilik air, mintak tolong Opie," ana memberitahu adik yang bongsu. Dia menoleh ke arah adik lelaki ana yang sedang berbaring di atas kerusi panjang di depan televisyen.
"Ala, bukak je la." Opie berat hati, berat punggung juga barangkali untuk bangun.
Adik bongsu ana mendengus lalu menuju ke pintu.
Kenapalah aku asyik menjadi mangsa keadaan?
 Mungkin itulah yang sedang bermain di fikirannya tatkala itu. Ana dan seorang adik ana yang berada di dalam bilik hanya dapat mendengar samar-samar sahaja perbualan di antara adik bongsu ana dan tetamu yang tidak diundang itu setelah pintu dibuka. Tidak lama kemudian, pintu rumah ditutup kembali. Adik bongsu ana mencari mak di dapur. Kami keluar dari bilik.
"Mak, dia bagi RM20 je," suara adik bongsu ana tertahan-tahan memberitahu mak. Ana nampak wajah mak yang kelat.
Ana faham kenapa mak berwajah begitu. Tetamu yang tidak diundang itu adalah seorang penghuni rumah sewa mak yang berbangsa Cina. Penyewa itu tinggal di rumah sewa emak seorang diri, bekerja sebagai pemandu 'prebet', iaitu kereta sapu. Sebagai pemandu kereta sapu, sudah tentu hasil pendapatan setiap harinya tidak menentu, sekaligus menjejaskan proses membayar sewa rumah kepada mak. Kadang-kadang RM20, kadang-kadang RM30. Bayaran yang sedikit demi sedikit tetapi bukan setiap hari itu akhirnya menghasilkan hutang terkumpul RM500 lebih. Sudah berbuih mulut mak meminta wang sewa daripadanya, ayah pula hanya mampu bersabar kerana alhamdulillah ayah dikurniakan hati yang lembut.
Bukan tidak pernah kami sekeluarga berbincang tentangnya. Malah kami pernah menyatakan rasa kasihan dengan kehidupan penyewa itu kepada mak. Tentu pembaca juga sangat faham dengan pendapatan sebagai pemandu kereta sapu yang tidak menentu. Kais pagi makan pagi, kais petang makan petang. Kalau ramai penumpang hari tu, banyaklah hasilnya. Kalau tak sampai sepuluh orang, bayangkanlah berapa ringgit sahaja yang akan dia dapat. Mana nak mengisi perut lagi, tambahan pula penyewa itu masih belum berkahwin. Amat patut untuk dia menghargai mak yang masih tidak sampai hati untuk menghalaunya keluar.
Tetapi, sekali lagi rumah kami bergegar. Kali ini lebih cepat langkahnya. Seperti biasa ana dan adik ana lari, kali ini ke dapur pula. Tanpa ketukan, pintu yang berkunci cuba dibuka dari luar. Kami memberitahu mak tentang kedatangan penyewa itu. Mak kaget melihat kami yang berlari ke arahnya sebentar tadi. Bertambah-tambah kaget dengan paniknya kami apabila ayah tiada di rumah malam ini (ayah 'outstation' selama seminggu). Mak membuka pintu, kami yang bersembunyi di sebalik dinding mendengar suara cemas penyewa itu. Kedengaran juga suara mak memberitahu tiada sesiapa di rumah yang boleh membantu ketika ini.
Aduh, apa pula ni?
 Ana capai tudung dan keluar menemani mak. Opie yang baru hendak solat Isyak turut keluar dari biliknya.
Rupa-rupanya paip air di bilik mandi rumah sewa telah rosak. Ayah pula tiada untuk melihat-lihat. Hendak harapkan Opie, tiada apa sangat yang boleh dia bantu dalam keadaan seperti ini.
"Tak ada orang ka? Kalau macam tu, ada kayu ka?" tanya penyewa itu.
"Carilah kat bawah tu." Mak menunjuk ke bawah rumah. Sebenarnya rumah sewa itu letaknya di tingkat bawah rumah kami. Penyewa itu menuruni tangga mencari kayu. Ana tanya mak untuk apa kayunya, mak memberitahu mungkin untuk menyumbat buluh paip yang rosak kerana mak tidak membenarkan penyewa itu menutup paip utama ke rumah sewa kerana khuatir akan mengganggu penghuni rumah sewa yang lain.
Setelah mendapatkan sebatang kayu, penyewa itu meminta pisau untuk memotong kayu yang agak panjang tersebut. Adik bongsu ana masuk ke dalam rumah untuk mengambil gergaji. Sebelum sempat adik ana kembali, rumah bergegar kuat lagi. Gegaran kuat itu berpunca daripada tindakan penyewa tersebut cuba mematahkan batang kayu yang dijumpainya dengan menghentaknya ke tangga rumah. Mak ana terkejut, Opie apa lagi, tinggi suaranya menegur penyewa itu. Apabila gergaji sampai, Opie mengambilnya dan turun ke bawah.
Penyewa itu pada mulanya terkejut melihat gergaji di tangan Opie.
"Pisau tak ada? Gergaji untuk apa, boleh gergaji ka kayu ini?" Dia tersengih sendiri.
"Ye lah, takkan nak guna pisau potong kayu tu!" Wah, Opie sangat marah nampaknya. Dia menghulurkan gergaji. Penyewa itu akur lalu memotong kayu tersebut. Setelah berhasil memotongnya, gergaji dikembalikan. Dia kembali ke rumah sewanya, kami pula masuk ke dalam rumah.
"Opie, marahnye?" tanya ana.
"Siapa tak marah, nak runtuh rumah ni dibuatnya. Nak masuk rumah orang, tapi tak pandai nak bagi salam. Kalau tak boleh bagi salam pun, takkan tak reti nak ketuk? Tak pandai nak berbudi bahasa langsung. Nak duduk kat rumah sewa murah, tapi sewa berbulan-bulan tak bayar. Nasib baik mak tu baik hati bagi dia duduk. Kalau macam ni la perangai dia, baik duduk kat bilik hotel kat bandar je."
Ya ALLAH, sekarang siapa yang patut ana kasihankan?


Cinta di Rumah Hasan al-Banna

"Sesungguhnya peletak dasar pergerakan dakwah modern semisal Hasan al-Banna telah memberi contoh bahwa yang merasakan sentuhan pertama nilai pendidikan seorang da'ie, justeru orang terdekatnya. Jika ia seorang ayah, maka isteri dan anaknyalah yang merasakan sentuhan pertama. Demikian pula bila ia adalah seorang ibu."
(Dra. Hj. Wirianingsih)
Salam. Sekadar ingin berkongsi. Buku ini ana beli secara online beberapa hari lepas di
http://bukuonline2u.blogspot.com
. Alhamdulillah, cepat juga sampai ke rumah. Menarik isinya, tentang seorang Imam Hasan al-Banna yang mempunyai jumlah waktu sehari sama dengan kita, tetapi berjaya sebagai seorang daie dan ketua keluarga.
Imam Hasan al-Banna, seperti yang kita semua sedia tahu, merupakan seorang pendakwah yang mengasas gerakan Ikhwanul Muslimin di Mesir dan mengembangkan sayapnya ke serata dunia. Dikurniakan dengan enam orang anak yang berjaya dalam pelbagai bidang, beliau ternyata seorang yang bijaksana mengatur masa. Tentunya kecemerlangan beliau itu bertitik-mula sejak usia setahun jagung, di mana ayahnya, seorang bekas penuntut Universiti al-Azhar, sangat menekankan pembelajaran ilmu agama dan ayahnya sendiri yang mengajar ilmu agama kepada Imam Hasan al-Banna dan adiknya di rumah.
"Berikan cinta kamu sepenuhnya tanpa henti dan berubah, meskipun pada satu masa anak kamu mungkin tidak menyenangkan kamu." Nasihat Syeikh Abdul Hamid Jasim al-Bilali dalam kitab Funun Tarbiyati al-Abna menjadi panduan Imam Hasan al-Banna dalam mendidik anak-anak. Ternyata sifat lembutnya dalam berbicara tanpa meninggikan suara di rumah, makan sentiasa bersama keluarga, serta memberikan sepenuh perhatian kepada peningkatan usia anak-anak telah melahirkan anak-anak yang patuh tanpa perlu diperintah.
Berjayanya seorang pendakwah dan ketua keluarga turut dibantu oleh tulang belakang yang terpilih untuknya, sebagaimana Imam Hasan al-Banna didampingi oleh isteri yang solehah, Ummu Wafa. Seperti yang ditulis oleh Mohammad Lili Nur Aulia dalam buku tersebut, perilaku Imam Hasan al-Banna di rumah, interaksinya dengan isterinya, hubungannya dengan anak-anaknya, itu semua mewakili persekitaran yang baik dan subur untuk menghidupkan generasi yang soleh.
Ana masih belum habis membacanya, tetapi ana sudah tidak dapat menahan diri untuk berkongsi dengan para pembaca betapa menariknya buku ini. Percayalah, buku ini boleh membantu antum yang ingin terus aktif dalam gerak kerja dakwah tanpa membelakangkan keluarga, mahupun bagi antum yang ingin berkeluarga tanpa membelakangkan gerak kerja dakwah. Ana galakkan, terutamanya MUSLIMIN, agar membaca buku ini.


Ditembak Dalam Masjid

SUNGAI GOLOK (Selatan Thai) 9 Jun – Kejam dan tidak berperikemanusiaan! Mungkin itu yang dapat digambarkan tentang pembunuhan 11 jemaah ketika solat isyak di Masjid Al-Furqan di Kampung Air Tempayan, 50 kilometer dari bandar ini kira-kira pukul 8.50 malam tadi (waktu Malaysia).
Setelah melepaskan tembakan dari dua pintu masuk masjid, enam penyerang itu dikatakan masih tidak berpuas hati dan masuk ke dalam masjid sebelum melepaskan beberapa das lagi tembakan bagi memastikan jemaah terbabit benar-benar mati.
Tragedi terbaru yang menjadikan masjid sebagai sasaran, berlaku pada hari yang sama Perdana Menteri Thailand, Abhisit Vejjajiva melawat Malaysia dan memperbaharui komitmen untuk mengakhiri konflik yang berlarutan sejak 2004 di wilayah bergolak itu.
Kejadian itu menambahkan jumlah korban yang kini mencecah lebih 3,700 orang dan masyarakat Islam di wilayah itu bimbang kejadian lebih buruk akan menyusul semula dan ramai yang percaya kejadian terbaru didalangi pihak berkuasa.
Bagaimanapun sehingga kini masih belum dapat dipastikan motif sebenar pembunuhan kejam itu tetapi ada yang berpendapat berpunca daripada dendam dan pihak tentera Thai menafikan sebarang pembabitan anggota mereka.
Seorang saksi, Hassan Deraman, 17, berkata, kejadian berlaku amat pantas kira-kira lima minit di mana empat lelaki dikatakan menyerbu masuk ke dalam masjid dari arah pintu belakang manakala dua lagi dari arah tepi.
Katanya, kesemua mereka bersenjatakan rifel M-16 dan pump gun serta memakai seragam hitam serta bertopeng.
"Ketika kejadian berlaku saya bersama tiga lagi rakan berada dalam wakaf kira-kira 15 meter dari pintu masuk utama masjid ini, Tiba-tiba kami mendengar bunyi tembakan yang kuat bertalu-talu.
"Kami bersembunyi dan bergerak ke tempat kejadian dengan perlahan-lahan dalam gelap untuk melihat apa yang berlaku dengan lebih jelas.
"Saya kemudian melihat mereka memasuki masjid ini dan melepaskan tembakan ke arah kepala serta badan jemaah yang terbaring dalam ruang solat, tembakan itu dilepaskan bagi memastikan kesemua jemaah ini benar-benar mati," katanya ketika ditemui Utusan Malaysia di tempat kejadian.
Hassan berkata, penyerang dipercayai memasuki kawasan masjid melalui hutan dan kawasan ladang getah di bahagian belakang bagi memastikan kehadiran mereka tidak disedari.
Katanya, pembunuh kejam itu tidak memasuki masjid melalui pintu utama kerana ia diterangi dengan cahaya lampu.
"Selepas bunyi tembakan hilang, beberapa orang kampung datang dan saya bersama mereka memasuki masjid melihat mayat bergelimpangan dipenuhi dengan darah.
"Ketika itu, hanya dua jemaah terselamat tanpa sebarang kesan tembakan. Salah seorang daripada mereka adalah 'tok siak' masjid, bagaimanapun akibat terkejut dengan serangan tersebut dia pengsan kerana serangan jantung.
"Seorang lagi yang terselamat adalah ahli kumpulan 'tabligh' yang datang berdakwah di sini, dia terselamat kerana ketika itu sedang sujud dan setelah mendengar bunyi tembakan dia meniarap dan berpura-pura mati," katanya.
Serangan tersebut turut menyebabkan imam masjid, Wan Nasir Wan Abdullah, 62, terkorban manakala 12 parah dan dua terselamat.
Kesemua jenazah dikebumikan dalam satu liang lahad kira-kira pukul 11 pagi ini dan tinjauan Utusan Malaysia mendapati perkarangan masjid itu dipenuhi oleh kaum masyarakat Melayu Islam dari tiga daerah yang bergolak itu.
Malah ketika itu, ruang solat masjid berkenaan masih dipenuhi darah dan ia dibersihkan sepenuhnya oleh anggota tentera kira-kira pukul 5 petang ini.
Tinjauan juga mendapati dinding dalam masjid tersebut turut dipenuhi kesan tembakan dan kawalan keselamatan di kampung berkenaan ditingkatkan.
Sumber:
Utusan Malaysia
P/S: Salam. Melihat kejadian ini membuatkan ana terkenang kisah jemaah di Masjid al-Aqsa. Peristiwa jemaah yang sedang solat di dalam masjid ditembak mati oleh Zionis berulang di Selatan Thai, tetapi di sini bukan Zionis Israel yang melakukannya. Penduduk tempatan diserang oleh penduduk tempatan juga. Apa lagi yang bakal berlaku selepas ini? Wallahu'alam.


Iktiraf Pandangan Mahasiswa

PULAU PINANG 4 Jun - Pandangan mahasiswa secara individu harus diambil kira sebagai langkah untuk memperkasakan sesebuah universiti termasuk membentuk perancangan, keputusan dan dasarnya.
Timbalan Menteri Pengajian Tinggi, Datuk Saifuddin Abdullah berkata, langkah itu wajar dijadikan alternatif ke arah membentuk satu kehidupan yang lebih baik dan bermanfaat di universiti.
Beliau berkata, setiap pandangan yang disalurkan melalui medium dan pelbagai sumber seperti surat, Internet, e-mel, laman web sosial seperti Facebook dan juga melalui Majlis Perwakilan Pelajar (MPP) dan persatuan di peringkat universiti adalah baik.
"Konsep rakan kepemimpinan antara mahasiswa dan pentadbiran universiti perlu dipopularkan di universiti tempatan dengan mengiktiraf semua pendapat tidak kira daripada MPP atau pun individu.
"Melalui konsep itu, semua pihak dapat bekerjasama dalam membuat satu keputusan terbaik dalam merancang aktiviti universiti dan mahasiswa.
"Ia secara tidak langsung dapat memberi manfaat kepada kedua-dua pihak," katanya pada sidang akhbar selepas merasmikan Program Mentor di Pusat NADI, Universiti Sains Malaysia (USM) di sini hari ini.
Program mentor ialah program sokong bantu yang mana seorang kakitangan berpengalaman menjadi perunding dan pembimbing kepada kakitangan universiti, ahli keluarga mereka dan kalangan pelajar yang memerlukan bantuan psiko sosial.
Beliau berkata, sumbangan yang dimainkan oleh suara mahasiswa juga menjadi matlamat utama mengapa Akta Universiti dan Kolej Universiti (AUKU) dipinda.
Sumber:
Utusan Malaysia


Lagi Bukti Saintifik...

Sila klik imej untuk besarkan.


Sedekahkan Al-Fatihah Buatnya

~Al-Fatihah~
Salam takziah buat keluarga almarhum Wak Tumiran, bekas staf pejabat Kolej Tuanku Canselor yang meninggal dunia pada jam 8.00 malam tadi (17/06/09). Semoga rohnya dicucuri rahmat dan ditempatkan oleh ALLAH bersama orang-orang yang soleh. Amiin.
Sumber gambar:
Nurul 'Uyun Ahmad


Semoga Berbahagia Nina Sayang

Salam. Pagi ini, ana ke rumah seorang sahabat. Sahabat lama semasa belajar di Sekolah Menengah Kebangsaan Baru Bintulu. Beberapa minggu lepas, ana berkumpul bersama sahabat-sahabat lama, bercerita tentang alam persekolahan, mengimbas kembali detik-detik manis yang dilalui ketika di sekolah menengah. Masya ALLAH, begitu banyak kenangan yang masih segar di ingatan. Semua kisah tentang sahabat lama keluar pada masa itu. Tidak terkecuali berita-berita baik tentang sahabat-sahabat yang telah berkahwin malah yang bakal memasuki alam perkahwinan.
"Dan di antara tanda-tanda kekuasaanNYA ialah DIA menciptakan untukmu isteri-isteri dari jenismu sendiri, supaya kamu cenderung dan merasa tenteram kepadanya, dan dijadikanNYA di antaramu rasa kasih dan sayang. Sesungguhnya pada yang demikian itu benar-benar terdapat tanda-tanda bagi kaum yang berfikir." [30:21]
Alhamdulillah, salah seorang sahabat ana baru sahaja melangkah ke alam rumahtangga pagi tadi. Noramalina Binti Rahman, semoga dirimu berbahagia bersama suami tercinta. Sesungguhnya, dirimu dan suami telah menyempurnakan separuh dari agamamu. Jadilah seorang isteri yang solehah, bunga idaman, mutiara syurga. Ana dan sahabat yang lain akan sentiasa mendoakan kesejahteraan dirimu dan keluarga, doakan juga buat kami (tersengih).
Pelamin Nina
Nina dan suami, Nomy.
"Rabbana hablana min azwaajina, wa dzurriyyatina qurrata a'yuniw, waj'alna lil muttaqiena imaamaa."
Maksud: "Ya Tuhan kami, anugerahkanlah kepada kami isteri-isteri kami dan keturunan kami sebagai penyenang hati (kami), dan jadikanlah kami imam bagi orang-orang yang bertaqwa." (25:74)
P/S: Nina sayang, kalau kau temui Pemilik Cintaku Setelah ALLAH dan Rasul di sebalik timbunan hadiah yang kau terima pada majlis perkahwinanmu, ketahuilah ia permata berharga buatmu sebagai seorang isteri. :)


SOMC: Finale Lagi Sekali

Salam. Nak cerita sikit pengalaman kat SOMC. Walaupun baru semalam ana habis latihan di jabatan tersebut, hati sudah mula rindu untuk terus mempelajari banyak ilmu di tempat itu. Biarpun hanya seminggu, mungkin kerana bilangan staf yang sedikit menyebabkan kami menjadi rapat dengan lebih mudah. 3 orang staf yang boleh dikatakan agak veteran itu (kecuali Encik Saiful yang bakal berumur 30 tahun hujung tahun ini) begitu pemurah mencurahkan ilmu yang dimiliki. Hari terakhir semalam pun hingga lepas waktu pejabat, Madam Rowena masih ingin berkongsi cara-cara merekodkan segala pertukaran nombor dan perkhidmatan dari CFZZ hingga ke CTNR (Ini kod apa? Antum tak perlulah tahu...).
Dalam seminggu ini juga ana telah berpeluang ke beberapa tempat yang jauh. Eheh, jauh ke? Jauh juga kerana pergi pagi, tengahari baru balik, terus ke rumah dengan kenderaan khas TM. Bukan ana yang tidak berlesen ini (dengan penuh rasa rendah diri) yang membawanya, supervisor ana yang menghantar ana hingga ke rumah.
Ana berpeluang untuk melawat Exchange Building di Tatau dan Kampung Jepak, kedua-dua tempat ini tentulah letaknya di Bintulu, tanah tumpah darah ana yang masih perlukan tenaga mahir anak jatinya untuk dibangunkan. Ana membantu supervisor ana menulis bacaan voltan Lead-Acid Batery. Encik Saiful juga menunjukkan cara-cara memasang rectifier yang digunakan sebagai backup ketika waktu kecemasan. Ana turut berpeluang melihat kerja-kerja maintenance yang dilakukan oleh dua orang staf dari bahagian Access selepas menerima panggilan daripada pelanggan. Rumit juga kerjanya kerana hingga ana dan supervisor ana beredar untuk ke Kampung Jepak pun mereka masih tidak menjumpai punca masalah telefon  tidak mengeluarkan nada anda-sudah-boleh-mendail itu.
Ana tidak akan lupa sampai bila-bila pengalaman di sini kerana banyak ilmu yang ana dapat di sini. Terima kasih kepada Madam Rowena yang sentiasa menjadi inspirasi kepada ana untuk terus meningkatkan potensi diri. Madam pasti akan cemerlang dalam pelajaran separuh masa madam itu, teruskan menyiapkan assignment madam ya. Isu Mat Rempit memang sesuai untuk madam kupas memandangkan keadaan semasa di negara kita banyak berkisar tentang golongan tersebut. Buat Mr. Edward yang suka memasang radio Bintulu FM pada waktu petang, terima kasih kerana menceriakan pejabat yang lebih banyak equipment daripada orang itu.
Terima kasih yang tidak terhingga juga diucapkan kepada En. Saiful Azrin yang banyak memberi nasihat dan pandangan tentang pengajian ana, idea-idea projek tahun akhir yang begitu menarik, nasihat-nasihat kehidupan, ilmu-ilmu telekomunikasi, dan sebagainya. Semua itu begitu berharga, ana tidak akan lupa sampai bila-bila kerana ana memang perlu menghubungi enta lagi untuk meminta pandangan bagi Projek Sarjana Muda ana kelak, insya'ALLAH.
Sememangnya seminggu di sini tidak cukup untuk belajar lebih mendalam mengenai Exchange, tetapi seminggu ini sudah cukup untuk ana rasa berat hati meninggalkan SOMC. Berbaur perasaan hendak meninggalkan minggu ini, berdebar juga hati untuk berhadapan dengan minggu yang mendatang. Ya, minggu hadapan ana akan ke Regional Network Operation di TM Tg. Kidurong pula. Doakan ana ya sahabat-sahabat. Er, Dr. Makbul, jangan lupa hubungi ana sebelum enta datang pada hari Rabu minggu hadapan ya.
P/S: ~> En. Saiful, kelak kamek pikir soalan kitak masa hari first ngan hari last kamek dibah 'jagaan' kitak ya, may be juak kamek perlu nyedia resume dari kinek tok.  Hee. Jazakallah untuk idea projek ya, nang best!


SOMC

Salam. Alhamdulillah, hari ini ana telah berpindah ke Switching Operation & Maintenance Centre (SOMC) Bintulu. Masih di bangunan yang sama, tetapi di aras berbeza. Kali ini di tingkat paling atas bangunan TM itu. Awal-awal pagi lagi ana sudah menunggu Encik Saiful Azrin untuk melaporkan diri. Agak lama juga ana menunggu, dia terlupa agaknya, itulah yang ana fikirkan. Beberapa minit melepasi 8.30 pagi, barulah seorang staf lelaki yang baru sampai mempelawa ana masuk ke dalam pejabat. Alhamdulillah.
Ana masih menunggu supervisor ana sambil duduk di meja yang disediakan untuk ana. Beberapa minit berlalu, 3 orang staf di dalam pejabat itu kelihatan agak sibuk. Kemudian, staf lelaki yang mempelawa ana masuk tadi menghampiri ana, mengambil kerusi di meja sebelahnya dan duduk di hadapan meja ana.
"Kamek Saiful. Sapa nama kitak tek?" tanyanya.
(Saya Saiful. Siapa nama awak tadi?)
"Siti (entah kenapa ana tidak dapat menuturkan 'Sunah' sejak melapor diri di TM)." Ana menghulurkan surat yang diberikan oleh Encik Olek kepada ana pada minggu kedua LI dahulu sambil berkata di dalam hati, '
Dah agak dah ni Encik Saiful
'.
Kemudian, dia menerangkan kerja-kerja yang dilakukan di SOMC, turut diceritakan kepada ana tentang mahasiswa-mahasiswa lain yang pernah LI di situ. Berbual dengannya beberapa minit memberikan banyak input berguna kepada ana termasuklah memperkenalkan pelbagai singkatan yang digunakan di TM yang ana tidak berapa ingat semuanya. Daripada perbualan itu jugalah ana baru mengetahui proses semasa membuat panggilan telefon. Hehe.
Selepas menceritakan serba-sedikit tentang ruang lingkup SOMC, Encik Saiful membawa ana ke TM di Tg. Kidurong. Dia menunjukkan bilik yang menempatkan EXCHANGE di Tg. Kidurong kepada ana, dan gambar-gambar di bawah menceritakan yang selebihnya.
Bahagian dalam rectifier yang digunakan
Encik Saiful menunjukkan bagaimana salah satu kaki DC (yang berpelekat biru) boleh disentuh semasa beroperasi tanpa terkena renjatan jika kaki yang satu lagi tidak disentuh (JANGAN tiru aksi ini jika anda masih kurang jelas tentangnya)
EXCHANGE - Banyaknya...Ni semua syarikat-syarikat besar yang punya
Alat ini lah yang memberi nada panggilan setelah kita mendail nombor telefon yang ingin dihubungi
Encik Saiful (yang sedang menelefon) dan dua staf TM sedang memeriksa kabinet di luar bangunan TM
Alhamdulillah, ana seronok di sini. Akan ana gunakan seminggu yang begitu singkat ini dengan sebaiknya, insya'ALLAH.
Laporan seterusnya akan menyusul, insya'ALLAH.


Ya ALLAH...

Ya ALLAH...
Hamba Mu lemah
Hamba Mu tidak kuat
Hamba Mu tidak berdaya
Hamba Mu tahu perasaan ini hanya sementara cuma
Secebis nikmat hanya untuk seketika
Hati ini diuji dengan indahnya dunia
Sekelumit ujian dari Mu buat seorang hamba
Ya ALLAH...
Hamba Mu tidak mahu terus gelisah
Sakinah didamba menghilangkan resah
Biar indah sekali godaan dunia
Hanya Cinta Mu yang dipinta...
Bimbinglah hamba Mu agar rasa ini berlalu
Terangilah hati ini dengan Cahaya Mu
Pimpinlah hati ini ke arah Cinta Mu
Cinta abadi hingga hujung waktu...
~air mata ini sudah kering untuk terus mengalir~


Alahai PPSMI

Salam. Hari ini ana mendengar dan membaca banyak pandangan mengenai PPSMI. Pagi tadi sahaja ana mendengar di radio mengenai berita ini. Seperti yang tertera di dada-dada akhbar dan di blog-blog, mata pelajaran Sains dan Matematik hanya akan kembali diajar dalam Bahasa Melayu di sekolah-sekolah kerajaan dan bahasa ibunda di sekolah-sekolah jenis kerajaan pada tahun 2012. Kenapa 2012? Kenapa bukan 2010? Jawapan kepada persoalan itu seperti yang diutarakan oleh Timbalan Perdana Menteri, Tan Sri Muhyiddin Yassin dalam akhbar
Utusan Malaysia
:

"
... Justeru untuk memastikan pemansuhan itu tidak menjejaskan pencapaian murid yang sedang mengikuti PPSMI, pengajaran dan peperiksaan untuk kedua-dua mata pelajaran itu akan dibuat dalam dwi bahasa sehingga kohort terakhir PPSMI tamat pada 2014.

"Pelaksanaan (sepenuhnya dalam bahasa Melayu) akan dibuat secara bertahap di tahun satu dan tahun empat di sekolah rendah dan tingkatan satu dan empat di sekolah menengah bermula pada 2012...
"

Keputusan yang telah dibuat ini mendapat pelbagai respon daripada semua pihak. Ada yang menyokong, tidak kurang juga yang membantah. Salah seorang penulis terkenal tanah air menyatakan pandangan di dalam blognya:

"
...Polisi dan dasar comot ini sungguh memualkan kerana setiap kali saya ke sekolah-sekolah untuk memenuhi undangan memberi ceramah KOMSAS (cerpen Kerana Manisnya Epal tersisip dalam KOMSAS) saya tidak pernah mendengar kata-kata yang baik tentang PPSMI. Ia bukan sahaja menyusahkan para pelajar, ia malah menimbulkan pergeseran yang serius antara guru-guru (siapa tidak iri hati dengan elaun dan komputer riba 'yang selalu hilang tetapi tidak dilaporkan itu?').

Ketika Pesta Buku Kuala Lumpur baru ini, dari lebih lima puluh guru yang datang berkunjung ke gerai Ameen dan berbual-bual dengan saya, hanya seorang guru (yang tidak silap saya dari Cheras) memberitahu dasar PPSMI amat baik buat para pelajarnya (menurut teman saya yang duduk di sisi waktu itu, mungkin guru ini gembira dengan elaun dan komputer riba). Sebahagian besar guru yang saya temui baik ketika saya merakyat turun padang ke sekolah-sekolah mahupun yang saya temui di Pesta Buku Antarabangsa Kuala Lumpur tersebut - menolak total dasar ini...
" -
Faisal Tehrani

Tun Dr. Mahathir menyuarakan pendapatnya di blog rasmi beliau:

"
...I am not surprised over the disappointment and even anger towards the Government's decision on the teaching of Maths and Science.

Seems to me like the Government is not listening to the voice of the people.

Perhaps a blog poll might enlighten the Government as to the opinions of the people...
" -

Che Det

Seorang mahasiswa UTM pula berpandangan:

"
...Apakah kerajaan yang dibentuk dikalangan cerdik pandai, hanya mampu menggubal suatu dasar ‘try and error’ terhadap satu generasi yang di dalamnya begitu banyak keraguan terhadap keberkesanan dasar yang digubal? Dan terbukti hari ini dasar yang dibentuk bukan sahaja tidak mengangkat martabat generasi muda hari ini, malah meng’kubur’kan lagi masa depan anak-anak terutama di kalangan Melayu luarbandar...
" -
Amin Hamami

Malah, sasterawan negara, Dato' A. Samad Said, menyatakan:

"
...Apa yang diumumkan oleh Muhyiddin itu hanya menangguhkan pemansuhan PPSMI bukan memansuhkannya terus.

"Jika benar mansuhkan, sepatutnya tahun depan semua pelajar tahun satu, tingkatan satu dan tingkatan empat sudah mula belajar Sains dan Matematik dalam bahasa Melayu.

"Alasan mengatakan untuk mansuhkan perlu ambil masa tidak logik kerana ketika Perdana Menteri keempat dahulu mahu laksanakan hanya boleh ambil masa enam bulan, kenapa Perdana Menteri keenam perlu ambil masa tiga tahun untuk mansuhkan?...
" -
Harakah Daily

Seorang sahabat ana menyatakan di dalam blognya:

"
...***tahniah kepada pejuang2 bahasa... mereka yang telah banyak berusaha ke arah kesedaran ini dan mereka yang turun berdemo untuk menjayakan pemansuhan PPSMI... diharap selepas ini tiada lagi eksperiment pelik yang dilakukan ke atas pelajar2 sekolah. kesian diorrang =)...
" -
Maslinda Supandi

Walau apapun pandangan pelbagai pihak, alhamdulillah. Usaha antum telah menghasilkan keputusan ini biarpun mengambil masa 3 tahun lagi. Pada mulanya, ana adalah antara yang menyokong PPSMI (semenjak sebelum ia dilancarkan dan difikirkan oleh kerajaan) kerana memang pengajaran dan pembelajaran dua subjek ini dalam Bahasa Inggeris boleh membantu meningkatkan kemahiran berbahasa Inggeris di kalangan pelajar seawal usia memandangkan keperluannya di peringkat lebih tinggi dan juga di alam pekerjaan.

Akan tetapi, apabila mengenang nasib pelajar sekolah rendah yang masih baru belajar Bahasa Melayu diwajibkan belajar Sains dan Matematik dalam Bahasa Inggeris, sokongan itu semakin lama semakin punah kerana bukan sedikit pelajar sekolah rendah yang tidak dapat menjawab soalan matematik  berbahasa Inggeris sedangkan jika diterjemahkan dalam Bahasa Melayu, mereka boleh menjawabnya. Mungkin bagi pelajar sekolah menengah, PPSMI itu relevan, tetapi untuk adik-adik terutamanya yang belajar di luar bandar dengan kekurangan guru, ABM, dan segalanya yang lebih di bandar, lupakan sahaja hasrat itu. Pada pandangan ana, sepatutnya kerajaan lebih menumpukan kepada menaiktaraf khidmat pendidikan bagi mereka ini dahulu sebelum berfikir untuk menaiktaraf bahasa (ana dengar guru Bahasa Inggeris akan ditambah, permulaan yang baik).

Adik-adik, lepas ni belajar rajin-rajin ye. Hargailah semua orang yang telah bertungkus-lumus untuk membantu antum.


Anda Tuli @ Bisu?

"Sesungguhnya makhluk bergerak yang bernyawa yang paling buruk dalam pandangan ALLAH ialah mereka yang tuli & bisu (tidak mendengar dan memahami kebenaran), iaitu orang-orang yang tidak mengerti."
 (al-Anfal: 22)
Salam mahasiswa, salam perubahan. Hati ana tertarik untuk membincangkan sesuatu yang pasti juga akan menarik minat mahasiswa-mahasiswa lain yang punya rasa bertanggungjawab melaksanakan amanah sebagai seorang hamba kepada ALLAH setelah ana mentaddabur ayat ini semalam. Sebagai hamba kepada ALLAH dan umat Rasulullah S.A.W, kita diseru untuk melaksanakan amar makruf nahi munkar, di mana kita dituntut untuk menyeru ke arah kebaikan dan menentang kemungkaran. "Amar makruf nahi munkar" disebut sekaligus; bukan "amar makruf" sahaja mahupun "nahi munkar" sahaja; membawa maksud menyeru kepada kebaikan hendaklah seiring dengan menentang kemungkaran. Contohnya, dalam kita mengadakan konsert amal untuk membantu anak-anak yatim, kita tidak seharusnya terlupa untuk menjauhkan kemungkaran semasa konsert dijalankan. Membantu anak-anak yatim adalah salah satu amalan kebaikan, tetapi jika penyanyi yang diundang untuk membuat persembahan semasa konsert tidak menutup aurat, percampuran lelaki perempuan tidak terbatas, dan segala kemungkaran lain tidak dibendung, tidak terlaksanalah amar makruf nahi munkarnya. Oleh sebab itu, setiap tindakan yang kita lakukan hendaklah dinilai sedalam-dalamnya dan sentiasa muhasabah diri serta memohon keampunan daripada ALLAH atas setiap detik kealpaan yang dilalui.
Untuk melaksanakan amar makruf nahi munkar, kita pasti akan bertemu dengan pelbagai jenis orang. Alhamdulillah sekiranya ada golongan yang istiqamah mengadakan majlis-majlis ilmu untuk mengajak orang lain ke arah kebaikan dan menjauhi kemungkaran, tetapi bagaimana dengan sambutan majlis-majlis seperti ini dikalangan mahasiswa? Berapa ramai yang terbuka hatinya untuk menyedut segala ilmu pengetahuan yang tidak mungkin akan didapati di dalam bilik kuliah dan sanggup melepaskan sebentar buku pelajaran dan katil empuk demi membasahkan hati yang dahagakan santapan rohani? Tidak banyak kalau dibandingkan dengan konsert Jom Heboh di Danga Bay yang begitu cemerlang menarik perhatian orang ramai termasuk mahasiswa.
Bukan itu sahaja, mahasiswa yang menegur sepasang kekasih yang sedang berdua-duaan menghampiri jam 12 malam di pondok-pondok sekitar kolej, contohnya; belum tentu akan berhasil memastikan pasangan itu beredar. Nasibnya baik sekiranya mereka mahu menerima teguran dan menyedari kesilapan, tetapi jika pasangan yang ditegur tidak mahu mendengar kata, panjang pula ceritanya. Begitu juga apabila berhadapan dengan penganjur Battle of the Band yang sudah pasti melanggar Dasar Kebudayaan dan Kesenian UTM atas segala kebisingan yang dicetuskan (salah satu daripada dasar), belum tentu penganjur tersebut mengakui kesilapan diri dan menerima hakikat bahawa apa yang dilakukannya itu telah melanggar dasar kampus. Ana tambah lagi dengan isu bonceng antara bukan muhrim. Dalam rentetan waktu UTM INGIN dijadikan sebagai zon larangan membonceng antara bukan muhrim, pasti ramai lagi jenis orang yang akan ditemui, mungkin ada yang menyokong, tidak kurang juga yang akan membantah. Yang menyokong, mungkin kerana mereka mengerti, tetapi bagi yang membantah, pasti rasa tidak puas hati. Selepas ini, tidak dapatlah berkepit ke sana ke mari.
Ana, antum, kita, dan mereka; tergolong dalam pihak yang bagaimana? Mahu memahami kebenaran? Mahu menerima teguran? Yang respon atau yang bisu? Atau yang tidak mahu menerima hakikat kesilapan?
"Sekiranya ALLAH mengetahui ada kebaikan pada mereka, nescaya DIA jadikan mereka boleh mendengar. Dan jika ALLAH menjadikan mereka dapat mendengar, nescaya mereka berpaling, sedang mereka memalingkan diri."
 (al-Anfal: 23)
Hakikat yang sebenarnya adalah mereka mengetahui kebenaran, tetapi mereka tetap ingkar kerana butanya hati. Berhadapan dengan orang seperti ini memerlukan kita thabat dalam perjuangan tanpa putus asa untuk memimpin mereka ke arah kebenaran yang hakiki. Ya, ana juga tahu perjuangan itu bukan mudah, tetapi ketahuilah, tiada satu-satu perjuangan itu begitu mudah kerana yang mudah dicapai itu pasti ada yang tidak kena padanya.
"Wahai orang-orang yang beriman! Penuhilah seruan ALLAH dan Rasul, apabila dia menyerumu ke arah sesuatu yang memberi kehidupan kepadamu, dan ketahuilah bahawa sesungguhnya ALLAH membatasi antara manusia dan hatinya dan sesungguhnya kepadaNYAlah kamu akan dikumpulkan."
 (al-Anfal: 24)
Fastaqim kama umirt!


Jalan-Jalan Bersama NC UTM


Maaf, Lama Tak Update...

Salam. Ana tak tahu kenapa, akhir-akhir ini ana ditimpa satu ujian yang agak hebat. Ujian kemalasan untuk menulis di blog. Sudah agak lama ana tidak mengemaskini blog ini. Ana ucapkan maaf kepada para pembaca yang berkunjung ke blog dan mendapati tiada 'update'. Kebuntuan idea tidak juga, cuma kadang-kadang idea yang datang dibiarkan berlalu pergi hingga terlalu basi untuk diputar semula ke alam maya. Yang sudah basi biarlah terus berada di aras terbawah dalam kotak fikir melainkan jika ada yang ingin ana 'masak' semula (mengarut je...)
Alhamdulillah, tinggal seminggu lebih lagi latihan industri yang bakal ana lalui. Seperti beberapa sahabat yang lain, ana juga rasa keberatan untuk meninggalkan industri, rasa sayang sudah tertanam di dalam hati terhadap bidang yang diceburi. Memang menarik pengalaman yang diperolehi ketika latihan, tidak kurang pelbagai ilmu berharga yang 'ditemui' tatkala membaca maklumat Webstars dan memeriksa kabinet. Ana percaya sahabat-sahabat lain juga begitu. Ana masih ingat ketika pensyarah fakulti ana datang melawat minggu lepas, pelbagai soalan ditanya merangkumi latihan industri juga hal-hal mengenai Bintulu, Sarawak. Paling tidak dapat ana lupakan, pensyarah tersebut yang juga felo kolej ana sempat bertanya, "Tak pergi kem?"
Ana terkejut dan hairan. "Kem apa, Dr.?"
"Kem Pemantapan. Awak LI, tak dapatlah pergi," katanya.
"Eh, saya bukan JKM lagi, Dr.." Beliau terkejut lalu memandang wajah ana.
"Eh, awak MT kelab ke?"
"Tak."
"Jadi, awak 'ape' ye?" Beliau kelihatan seperti cuba mengingati sesuatu.
"Saya...MPM, Dr.."
"Oh, MPP. Sama dengan Azim dan Hafiz tu eh." Ana mengiyakan sebelum kami sama-sama keluar dari pejabat ana untuk menghantarnya ke teksi yang menunggu.
Apa yang menyentuh hati ana bukanlah kerana dia tidak ingat ana sebagai MPM, tetapi kerana beliau masih ingat wajah ana sebagai ahli JKM yang selalu muncul dalam aktiviti-aktiviti kolej. Rindu pula ana untuk bersama-sama sahabat-sahabat JKM yang lain.
Beberapa minit lalu. ana baru sahaja berkunjung ke blog salah seorang sahabat MPM. Terkejut ana membaca entry mengenai salah seorang sahabat MPM yang terlibat dalam kemalangan semasa berkhidmat sebagai Krew Minggu Haluan Siswa baru-baru ini. Semoga sahabat MPM itu baik-baik sahaja. Kemalangan yang semakin banyak berlaku di sekitar UTM mengingatkan ana kepada kemalangan yang menimpa diri ana sendiri sehari sebelum Hari Penamaan Calon MPM Januari lalu. Kesan kemalangan itu masih ana alami hingga sekarang, dari segi kecederaan fizikal dan juga 'kecederaan emosi'. Nasihat ana kepada mahasiswa UTM, berhati-hatilah membawa kenderaan (juga kepada yang tidak membawa kenderaan - pejalan kaki) biarpun hanya di dalam kampus kerana kemalangan boleh terjadi di mana-mana sahaja antum berada. ALLAH Maha Berkuasa untuk menentukan sesuatu kejadian. Wallahu'alam.
P/S: Sekadar perkongsian untuk pembaca tatkala penyakit Selsema Babi Influenza A (H1N1) sedang menular.


Muslimah Engineer: Aku Minah Culture Shock?

Salam. Artikel menarik buat muslimah yang berkecimpung dalam bidang kejuruteraan di luar sana.
Sumber:
Hafsah Mardhiah
Aku minah culture shock? Persoalan yang agak kontroversi untuk diri sendiri menjawabnya. Bermula kisahnya apabila seorang kawan saya singgah di Bintulu. Untuk meraikan kedatangannya di sini, saya pun membawanya keluar makan bersama. Kebetulan semasa keluar, teman lelakinya telefon. Maka diberitahu oleh kawan saya tersebut, bahawa dia bersama saya, Hafsah.
Diceritakan, terpacullah daripada mulut teman lelakinya itu "Owh, Hafsah.. minah culture shock tu??!!"
Semasa mendengar tu, hati rasa terbakar juga. Geram yang amat. Pakaian saya sekarang bukannya tidak menutup aurat. Saya masih menjaga aurat saya. Masih memakai tudung besar, baju labuh, stoking dan sarung lengan. Tapi mungkin penampilan saya sekarang agak berubah berbanding di UTP dulu.
Tudung labuh
Saya masih ingat, saya mula memakai tudung labuh, atau lebih dikenali 'tudung bulat' semasa mula bersekolah di Maahad Muhammadi Lilbanat. Mulanya saya hanya pakai di sekolah, kerana wajib. Tapi bila menginjak ke Tingkatan 4 dan 5, saya mula menyukainya dan memakainya ke mana-mana. Malah bermula dari situ, saya seboleh mungkin akan memakai tudung bulat ke mana-mana sahaja seolah-olah telah difatwakan kewajipan ke atas diri saya.
Sehinggalah saya masuk ke UTP pun, saya masih memakai tudung bulat. Seingat saya, dalam batch saya, hanya saya seorang yang memakai tudung bulat ketika itu. (Selepas masuk batch July 04, dak matriks, maka bertambah lagi seorang, Kak ira)
Penampilan mula berubah
Penampilan saya mula agak berubah sejak saya ke praktikal. Di situ segala prinsip sangat teruji. Tambah-tambah lagi saya berpraktikal di KLCC, tempat high standard yang semua orang pastinya akan menjaga penampilan diri. Selepas ditegur beberapa kali oleh bos saya, saya mula prihatin pada penampilan.
"Hafsah, you have to be presentable at all time."
Macam-macam lagi teguran Kak Rin, bos saya di TSE, PDB yang sekarang berada di UK.
Atas faktor kerja juga yang memerlukan saya mengubah penampilan saya. Semasa berpraktikal di KLCC, saya banyak outstation ke merata Malaysia. Ada attachment ke plant, turun site ke kuari, bengkel dan banyak lagi tempat yang memerlukan saya memakai seluar dan bertudung lebih kemas, sesuai dengan keadaan dan atas faktor keselamatan.
Jurutera PETRONAS, MLNG
Dalam etika kerja saya sebagai jurutera proses, tidak membenarkan saya untuk memakai baju kurung mahupun jubah ke tempat kerja. Saya perlu sentiasa bersedia (mungkin on call ke plant) berpakaian seluar, dengan kemeja uniform ataupun coverall sahaja. Dalam situasi sedemikian, menuntut saya untuk mengubah penampilan saya daripada kampus dahulu.
Jika dahulu di UTP saya lebih senang memakai baju kurung atau jubah berserta tudung bulat walau ke mana sahaja. Tapi di arena pekerjaan, sebagai seorang jurutera, tidak memungkinkan saya untuk berpakaian sebegitu lagi. Perlu berseluar dan bertudung lebih kemas.
Bermula di praktikal, hingga kini, saya sudah mula lebih menitik beratkan soal penampilan. Pemakaian juga penjagaan muka dan kesihatan. Bukan sahaja perlu 'look presentable' kerana kerjaya, tapi apabila difikirkan, menjaga penampilan perlu untuk mengelak fitnah. Menjaga imej seorang muslimah yang membawa Islam. (haha..kadang-kadang memang selekeh juga.. tapi at least better daripada dulu)
Polisi diri
Dahulunya saya seorang yang amat rigid dalam berpakaian. Hanya tudung bulat sahaja walau ke mana-mana. Kalau tidak baju kurung, saya akan memakai jubah ataupun jubah seluar. Itulah fatwa yang saya telah tetapkan untuk diri saya. By hook or by crook..
Kini dengan situasi dan waqi' kerja saya, polisi diri saya lebih terbuka. Selagi menutup aurat, pakailah apa sahaja. Dalam situasi semasa masyarakat yang lebih senang membuka aurat dan berfikiran jauh menyimpang daripada Islam, maka saya berpendapat penampilan kita juga perlulah lebih approachable. Penampilan bukan sahaja daripada segi pemakaian, malah yang lebih penting lagi interaksi kita sesama masyarakat.
Bagaimana masyarakat sebegitu mahu mendekati kita, jika kita terlalu tertutup penampilan dan juga pergaulan? Bagaimana mesej dakwah mahu tersebar jika kita hanya bergaul sesama sendiri,malah berpakaian gelap dan kelabu sahaja? Peranan kitalah sebagai seorang yang melabelkan diri sebagai penggerak gerakan Islam, untuk merapatkan jurang Islamofobia yang tercipta selepas peristiwa 11 September.
Ustazah Nuridah yang saya kagumi, masih boleh bertudung bulat, berjubah ke mana sahaja, malah ke parlimen. Tapi dengan pendekatan diri yang mudah didekati, dia disenangi sesiapa.
Saya juga mengagumi Senator Mumtaz, yang petah berhujah. Walaupun dia tidak bertudung bulat seperti ustazah Nuridah, tapi dia tetap seorang pejuang Islam yang hebat.
Kesimpulannnya, saya berpegang, pakailah apa sahaja asalkan menutup aurat. Bergaullah dengan sesiapa, perempuan mahupun lelaki, asalkan tidak melampaui batas syariat. Yang paling penting, jaga imej dan penampilan untuk mengelak fitnah. Bersikaplah lebih terbuka, dan mudah didekati, supaya Islam lebih mudah diterima.
Jika mampu berpakaian lebih baik (tudung bulat/jubah/baju kurung), jika sesuai dengan waqi' anda, maka itu lebih dialu-alukan. Asalkan anda masih berpegang dengan polisi mudah didekati oleh semua.
Wallahu'alam..
(renungan dan peringatan untuk diri sendiri)
P/S: ISLAM IS SIMPLE...


Saya Bukan Kafir

Sumber:
myMetro

MUAR: Kelunakan bilal memperdengarkan azan setiap pagi di surau berhampiran rumah selama 20 tahun membuka pintu hati seorang wanita untuk memeluk Islam.

Biarpun tidak mengetahui maksud di sebalik seruan solat itu, Lina Poh Abdullah, 62, sering bangun jam 4 pagi semata-mata untuk mendengar azan sebelum terpaut menjalani kehidupan sebagai orang Islam seperti kebanyakan penduduk di kampungnya.

Akhirnya pada 2006, dia memeluk Islam bersendirian manakala bekas suami dan empat anak masih menganut agama asal.

Bagaimanapun, dia yang baru bernikah dengan lelaki lain hampir dua bulan lalu kesal berikutan dihina, malah dituduh kafir apabila menegur perbuatan sekumpulan remaja supaya tidak melepak dan membuat bising berhampiran rumahnya.

“Saya pantang orang tuduh saya kafir sedangkan mereka tidak tahu banyak pengorbanan terpaksa dilalui orang seperti saya untuk memeluk Islam,” kata Lina yang menjadi mangsa penghinaan ‘kutu tembok’ di sini.

Menurutnya, pengalaman pahit itu bermula sejak 2007 apabila sekumpulan remaja sering mengeluarkan kata-kata yang menyentuh hatinya sebagai seorang Islam selepas tidak berpuas hati dengan tindakannya menegur tabiat buruk mereka.

Paling menyedihkan, dalam kejadian terbaru Jun lalu, beberapa remaja tergamak menyuruhnya keluar Islam.

Malah, katanya, dia turut dicerca supaya tidak mengerjakan solat lima waktu selain tidak perlu berulang-alik ke masjid dan surau serta membuka tudung dipakainya sejak memeluk Islam.

“Apa salah saya sehingga sanggup menyuruh berbuat demikian serta menuduh saya kafir selain mengugut membunuh saya.

“Saya menangis semalaman kerana tidak tahan diperlakukan sedemikian dan tidak lena tidur. Saya benar-benar sedih dan kecewa...kerana terlalu sedih, saya buka tudung selama tiga hari, hujung bulan lalu.

“Saya rasa bersalah, tapi kerana terlalu sedih saya ikutkan hati, tetapi memakai semula selepas dinasihatkan seorang kenalan yang bertugas sebagai anggota polis,” kata Lina yang menjaga dua cucunya yang bukan Islam pada hari kerja, manakala hujung minggu pulang ke Pagoh untuk bersama suami.

Lebih mengecewakan, kata wanita itu, anaknya yang bukan Islam turut menjadi mangsa apabila keretanya di depan rumah pernah dicalar beberapa bulan lalu.

Apabila masalah itu diajukan kepada pemimpin masyarakat, dakwa Lina, dia diminta berpindah jika tidak boleh menerima suasana kejiranan di situ.

Katanya, dia terpaksa membuat pengorbanan besar apabila mengambil masa 20 tahun sebelum tercapai impian memeluk Islam.

“Ketika mahu memeluk Islam, anak masih kecil dan saya tidak mahu apabila mereka besar dipersalahkan kerana memaksa mereka menukar agama,” katanya.

Disebabkan bimbang keselamatannya, Lina sudah beberapa kali membuat aduan di Balai Polis Muar dan terbaru pada 22 Jun lalu.

Sementara itu, Mufti Johor, Datuk Mohd Tahrir Shamsuddin, berkata umat Islam perlu sentiasa bersangka baik dengan saudara baru bukan dengan mencaci dan menghina mereka.

Katanya, kehadiran saudara baru perlu diterima secara terbuka dengan sentiasa diberi sokongan sebaik mungkin supaya menjadi mukmin sejati.

“Jurang pemisah atau sempadan antara saudara baru dengan umat Islam asal tidak seharusnya wujud kerana dalam agama akidah yang menyatukan kita. Kehadiran mereka menambah lagi kekukuhan Islam,” katanya.

P/S: Entah apa nak jadi kepada umat Islam akhir zaman. Beginikah caranya kita menyambut saudara baru? Tindakan orang-orang seperti inilah yang akan mendatangkan fitnah kepada Islam dan penganutnya. Sedarlah, kadang-kadang muallaf lebih memahami Islam daripada orang yang sedia Muslim kerana mereka yang lebih banyak mencari dan mendalaminya. Kalau tidak, mana mungkin untuk mereka memilih Islam melainkan kerana perkahwinan semata-mata. Wallahu'alam.